Fælles forslag til RÅDETS AFGØRELSE om Unionens holdning i Associeringsrådet, nedsat ved associeringsaftalen mellem Den Europæiske Union, Det Europæiske Atomenergifællesskab og deres medlemsstater på den ene side og Ukraine på den anden side, for så vidt angår vedtagelsen af en henstilling om gennemførelse af associeringsdagsordenen EU-Ukraine /* JOIN/2015/0004 final */





BEGRUNDELSE Forbindelserne mellem EU og Ukraine er på nuværende tidspunkt baseret på de dele af associeringsaftalen, der anvendes midlertidigt[1], de dele af partnerskabs- og samarbejdsaftalen (PSA)[2], der fortsat er i kraft, samt rammen for den europæiske naboskabspolitik. Efter undertegnelsen af det politiske kapitel af associeringsaftalen mellem EU og Ukraine på EU-topmødet den 21. marts 2014 undertegnede begge parter de resterende dele af aftalen - herunder vedrørende et vidtgående og bredt frihandelsområde (DCFTA) - i forbindelse med EU-topmødet den 27. juni 2014. Den 16. september 2014 blev associeringsaftalen ratificeret af det ukrainske parlament, og Europa-Parlamentet godkendte aftalen, hvilket gjorde det muligt midlertidigt at anvende de relevante bestemmelser i associeringsaftalen fra 1. november 2014 og DCFTA-delen fra 1. januar 2016. For at sikre, at EU og Ukraine fuldt ud vil kunne drage nytte af aftalen, i første omgang ved en delvis midlertidig anvendelse heraf, vedtog Samarbejdsrådet EU-Ukraine associerings­dagsordenen (tidligere version) den 23. november 2009. Den operationelle del er blevet ændret flere gange, og Samarbejdsrådet EU-Ukraine godkendte den seneste ajourføring den 24. juni 2013 i Luxembourg. I lyset af den seneste udvikling - den midlertidige anvendelse af associeringsaftalen og det presserende behov for reformer i Ukraine - blev det en vigtig politisk prioritet at ajourføre associeringsdagsordenen, således at den afspejler den nuværende situation, hvad angår forbindelserne mellem EU og Ukraine. Formålet med associeringsdagsordenen er at forberede og lette gennemførelsen af associeringsaftalen ved at skabe en praktisk ramme, som kan sikre, at de overordnede mål om politisk associering og økonomisk integration nås, og fastsætte en liste over prioriteter for det fælles arbejde sektor for sektor. Associeringsdagsordenen er også et redskab til at overvåge og vurdere de fremskridt, Ukraine gør med gennemførelsen af associeringsaftalen mellem EU og Ukraine, nå de overordnede mål for den politiske associering og økonomiske integration, sikre respekten for de fælles værdier og sammenfaldet med EU-retten på specifikke områder som fastsat i associeringsaftalen. Det forhold, at der i associeringsdagsordenen fokuseres på et mere begrænset antal prioriteter, berører ikke omfanget af eller mandatet for den igangværende dialog inden for rammerne af partnerskabs- og samarbejdsaftalen eller andre aftaler, og det bør heller ikke foregribe opfyldelsen af forpligtelser, der er indgået i henhold til associeringsaftalen/DCFTA. Unionens højtstående repræsentant for udenrigsanliggender og sikkerhedspolitik og Kommissionen anmoder Rådet om at vedtage vedlagte udkast til Rådets afgørelse. 2015/0038 (NLE) Fælles forslag til RÅDETS AFGØRELSE om Unionens holdning i Associeringsrådet, nedsat ved associeringsaftalen mellem Den Europæiske Union, Det Europæiske Atomenergifællesskab og deres medlemsstater på den ene side og Ukraine på den anden side, for så vidt angår vedtagelsen af en henstilling om gennemførelse af associeringsdagsordenen EU-Ukraine RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 217 sammenholdt med artikel 218, stk. 9, under henvisning til associeringsaftalen mellem Den Europæiske Union, Det Europæiske Atomenergifællesskab og deres medlemsstater på den ene side og Ukraine på den anden side ("associeringsaftalen"), særlig artikel 463, under henvisning til det fælles forslag fra Europa-Kommissionen og Unionens højtstående repræsentant for udenrigsanliggender og sikkerhedspolitik, og ud fra følgende betragtninger: (1) Associeringsaftalen blev undertegnet den 21. marts 2014 og 27. juni 2014. (2) Indtil associeringsaftalen træder i kraft, anvendes den midlertidigt, jr. Rådets afgørelse 2014/294/EU[3] af 17. marts 2014, Rådets afgørelse 2014/668/EU[4] af 23. juni 2014 og Rådets afgørelse 2014/691/EU af 29. september 2014[5]. (3) For at støtte anvendelsen af associeringsaftalen er parterne blevet enige om at forhandle om en associeringsdagsorden med henblik på at opstille en liste over prioriteter for fælles arbejde sektor for sektor. (4) Parterne er blevet enige om en associeringsdagsorden, som skal forberede og lette gennemførelsen af associeringsaftalen, og som skal vedtages af det associeringsråd, der er oprettet i medfør af associeringsaftalen. (5) Rådet skal vedtage den holdning til vedtagelsen af henstillingen om gennemførelse af associeringsdagsordenen EU-Ukraine, som Unionen skal indtage i Associeringsrådet — VEDTAGET DENNE AFGØRELSE: Artikel 1 Unionens holdning i Associeringsrådet nedsat ved associeringsaftalen mellem Den Europæiske Union, Det Europæiske Atomenergifællesskab og deres medlemsstater på den ene side og Ukraine på den anden side for så vidt angår gennemførelsen af associeringsdagsordenen EU-Ukraine baseres på det udkast til henstilling fra Associeringsrådet, der er knyttet som bilag til denne afgørelse. Artikel 2 Afgørelsen træder i kraft på dagen for vedtagelsen. Udfærdiget i Bruxelles, den . På Rådets vegne Formand [1] EUT L 161 af 29.5.2014, s. 1. EUT L 278 af 20.9.2014, s. 1. [2] EFT L 49 af 19.2.1998, s. 1. [3] EUT L 161 af 29.5.2014, s. 1. [4] EUT L 278 af 20.9.2014, s. 1. [5] EUT L 289 af 3.10.2014, s. 1. BILAG til Fælles forslag til RÅDETS AFGØRELSE om Unionens holdning i Associeringsrådet, nedsat ved associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side, for så vidt angår vedtagelsen af en henstilling om gennemførelse af associeringsdagsordenen EU-Ukraine BILAG 1 Udkast til HENSTILLING om gennemførelse af associeringsdagsordenen EU-Ukraine SAMARBEJDSRÅDET EU-UKRAINE HAR — under henvisning til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side ("associeringsaftalen"), særlig artikel 463, og ud fra følgende betragtninger: (1) Artikel 463 i associeringsaftalen giver Associeringsrådet beføjelser til at fremsætte hensigtsmæssige henstillinger med henblik på at nå aftalens mål. (2) I henhold til associeringsaftalens artikel 476 træffer parterne alle de generelle eller specifikke foranstaltninger, der er nødvendige for at opfylde deres forpligtelser i medfør af associeringsaftalen. (3) Indtil associeringsaftalen træder i kraft, anvendes den midlertidigt, jf. Rådets afgørelse 2014/294/EU[1] af 17. marts 2014, Rådets afgørelse 2014/668/EU[2] af 23. juni 2014 og Rådets afgørelse 2014/691/EU af 29. september 2014[3]. (4) Parterne i associeringsaftalen er blevet enige om teksten til associeringsdagsordenen, der har til formål at forberede og lette gennemførelsen af associeringsaftalen ved at skabe en praktisk ramme for, at parterne kan nå deres overordnede mål om politisk associering og økonomisk integration. (5) Der er to formål med associeringsdagsordenen, nemlig at fastlægge konkrete tiltag, som sikrer, at parterne opfylder deres forpligtelser i medfør af associeringsaftalen, og at udstikke de bredere rammer for en yderligere styrkelse af forbindelserne mellem EU og Ukraine med henblik på betydelig økonomisk integration og udbygning af det politiske samarbejde i overensstemmelse med de overordnede mål for associeringsaftalen — VEDTAGET DENNE HENSTILLING: Eneste artikel Associeringsrådet henstiller, at parterne gennemfører den i bilaget indeholdte associeringsdagsorden EU-Ukraine, for så vidt som gennemførelsen heraf tager sigte på at nå målene med associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side. Udfærdiget i […], den […]. På Associeringsrådets vegne Formand BILAG 2 BILAG 2 Associeringsdagsorden EU-Ukraine med henblik på at forberede og lette gennemførelsen af associeringsaftalen I. Strategisk del Den Europæiske Union og Ukraine ("parterne") erkender, at rammerne for deres forbindelser har ændret sig på afgørende og positiv vis. Forbindelserne mellem EU og Ukraine er på nuværende tidspunkt baseret på de dele af associeringsaftalen, der anvendes midlertidigt, de dele af partnerskabs- og samarbejdsaftalen (PSA), der fortsat er i kraft, samt rammen for den europæiske naboskabspolitik. De har også udarbejdet og iværksat en handlingsplan for visumliberalisering. En vellykket gennemførelse heraf, som indebærer en betydelig forbedring af mobiliteten og de mellemfolkelige kontakter, udgør et grundlæggende element, der understøtter Ukraines politiske associering med og økonomiske integration i Den Europæiske Union som omhandlet i associeringsaftalen. Parterne indledte forhandlinger om en associeringsaftale i 2007 og om et vidtgående og bredt frihandelsområde (DCFTA), der skal være en integrerende del af aftalen, i 2008. Forhandlingerne om associeringsaftalen blev afsluttet den 19. december 2011, og aftalen blev paraferet den 30. marts 2012 og DCFTA-delen af aftalen den 19. juli 2012. Efter undertegnelsen af de politiske kapitler af associeringsaftalen mellem EU og Ukraine på EU-topmødet den 21. marts 2014 undertegnede begge parter de resterende dele af aftalen – bl.a. et vidtgående og bredt frihandelsområde (DCFTA) - i forbindelse med EU-topmødet den 27. juni 2014. Den 16. september 2014 blev associeringsaftalen ratificeret af det ukrainske parlament, og Europa-Parlamentet godkendte aftalen, hvilket gjorde det muligt midlertidigt at anvende de relevante bestemmelser i associeringsaftalen fra 1. november 2014 og DCFTA-delen fra 1. januar 2016. Der er behov for at træffe foranstaltninger for at sikre, at parterne kan drage fuld fordel af aftalen, i første omgang ved en delvis midlertidig anvendelse heraf. Formålet med denne associeringsdagsorden er at forberede og lette gennemførelsen af associeringsaftalen ved at skabe en praktisk ramme, som kan sikre, at de overordnede mål om politisk associering og økonomisk integration nås, og at fastsætte en liste over prioriteter for det fælles arbejde sektor for sektor. Det forhold, at der i associeringsdagsordenen fokuseres på et begrænset antal prioriteter, forventes ikke at berøre omfanget af eller mandatet for den igangværende dialog inden for rammerne af partnerskabs- og samarbejdsaftalen eller andre aftaler eller det østlige partnerskabs multilaterale spor samt omfanget af og mandatet for fremtidige dialoger inden for rammerne af associeringsaftalen, og bør især ikke foregribe opfyldelsen af de forpligtelser, der er indgået i henhold til associeringsaftalen/DCFTA, når den træder i kraft eller anvendes midlertidigt. II. Principper, instrumenter og ressourcer til gennemførelse af associeringsdagsordenen Følgende fælles principper vil gælde for gennemførelsen af associeringsdagsordenen: · Associeringsdagsordenen er et praktisk redskab, der skal anvendes til at forberede og lette den fulde gennemførelse af associeringsaftalen mellem EU og Ukraine samt sikre, at de overordnede mål om politisk associering og økonomisk integration nås. · De prioriterede foranstaltninger i associeringsaftalen supplerer parternes ansvar for at gennemføre de dele af associeringsaftalen mellem EU og Ukraine, der skal anvendes midlertidigt, og at gennemføre alle dens bestemmelser, når den træder i kraft, samt at konsolidere parternes fælles forståelse for de tiltag, der er nødvendige for yderligere at udbygge den politiske associering og økonomiske integration. · De prioriterede foranstaltninger i associeringsaftalen bør fastsættes under hensyntagen til strukturen af de institutionelle rammer som fastsat i associeringsaftalen mellem EU og Ukraine og i erkendelse af hvert organs (nemlig det parlamentariske associeringsudvalgs og civilsamfundsplatformens) respektive forpligtelser og ansvarsområder. · Associeringsdagsordenen bør gennemføres med fuld respekt for principperne om gennemsigtighed, ansvarlighed og rummelighed. · Associeringsdagsordenen kræver, at begge parter engagerer sig i gennemførelsen heraf. · Associeringsdagsordenen har til formål at opnå konkrete og veldefinerede resultater ved gradvis gennemførelse af praktiske foranstaltninger. · Parterne anerkender betydningen af at støtte op om de aftalte prioriteter gennem passende og tilstrækkelige politiske, tekniske og finansielle midler. · Associeringsdagsordenen udgør det vigtigste redskab til at overvåge og vurdere, hvilke fremskridt Ukraine gør med hensyn til gennemførelsen af associeringsaftalen mellem EU og Ukraine, og om de overordnede mål for den politiske associering og økonomiske integration generelt nås, navnlig hvad angår Ukraines resultater med at sikre respekten for fælles værdier og gøre fremskridt med at opnå konvergens med EU på det politiske, økonomiske og retlige område. Gennemførelsen af associeringsdagsordenen vil være underlagt og indgå i den årlige rapportering, overvågning og vurdering. De fremskridt, der gøres, vil blive evalueret inden for rammerne af associeringsaftalen, partnerskabs- og samarbejdsaftalen og andre relevante aftaler. I denne proces vil parterne sigte mod så vidt muligt at nå frem til en overordnet fælles vurdering af de fremskridt, der hvert år gøres. Den Europæiske Union vil støtte Ukraine i dets bestræbelser for at nå de mål og gennemføre de prioriteter, der er fastsat i associeringsdagsordenen. Det vil ske ved brug af alle tilgængelige kilder til EU-støtte samt ekspertise og rådgivning, bedste praksis og knowhow, udveksling af oplysninger, herunder rådgivning og en struktureret proces hen imod en tilnærmelse til EU-retten, støtte til kapacitetsopbygning og institutionel styrkelse. I den forbindelse vil Ukraine fuldt ud udnytte den rolle, som EU's rådgivende mission om reform af den civile sikkerhedssektor spiller, som en del af EU's overordnede bidrag til reformprocessen. EU vil også tilskynde til og søge at koordinere støtte fra Ukraines øvrige partnere. EU's relevante finansielle instrumenter vil også være til rådighed til støtte for gennemførelsen af associeringsdagsordenen. Associeringsdagsordenen er dog ikke i sig selv et dokument om finansiel programmering og erstatter ikke det programmerings- eller formuleringsarbejde, som parterne udfører. EU's støtte vil blive ydet inden for rammerne af de overordnede prioriteter for bistanden til Ukraine som angivet i den flerårige programmering under det europæiske naboskabsinstrument (ENI) som en del af de samlede finansielle midler, der er til rådighed for Ukraine, og under fuld overholdelse af de relevante gennemførelsesbestemmelser og ‑procedurer for EU's eksterne bistand. I perioden 2007-2013 indgik EU forpligtelser for 1,0056 mia. EUR i bilateral bistand til Ukraine, hvor der hovedsagelig blev fokuseret på støtte til demokratisk udvikling og god regeringsførelse, støtte til lovgivningsmæssig reform og administrativ kapacitetsopbygning, støtte til udvikling af infrastruktur (det nationale vejledende program for 2007-2010) og god forvaltningsskik og retsstatsprincippet, en effektiv ikrafttrædelse af associeringsaftalen mellem EU og Ukraine, herunder DCFTA, og bæredygtig udvikling (det nationale vejledende program for 2007-2013). En række af de projekter, der blev finansieret inden for denne ramme, er stadig ved at blive gennemført. Den vejledende finansielle bevilling til bilateral bistand til Ukraine i perioden 2014-2020 ligger på mellem 828 mio. EUR og 1,013 mia. EUR. Som de øvrige lande, der er omfattet af ENI, kan Ukraine også nyde godt af supplerende bevillinger fra paraplyprogrammet. Som reaktion på den hastige udvikling i Ukraine og det presserende behov for at mobilisere en betydelig bistand for at bidrage til stabilisering og udvikling af landet vedtog EU i 2014 en særlig foranstaltning til 365 mio. EUR, bl.a. en statsopbygningskontrakt til 355 mio. EUR og et civilsamfundsstøtteprogram til 10 mio. EUR. I 2015 vil en eventuel særlig foranstaltning kunne fokusere på udvikling og genopretning af den private sektor. EU's bilaterale bistand bør medregnes i den fælles støtteramme som følge af den kommende flerårige programmering for perioden 2016-2017 afhængigt af situationen på stedet. Civilsamfundet, navnlig civilsamfundsplatformen EU-Ukraine, og det parlamentariske associeringsudvalg vil også blive opfordret til at fokusere deres overvågningsaktiviteter på associeringsdagsordenen. Denne associeringsdagsorden kan når som helst blive ændret eller ajourført efter aftale med Associeringsrådet EU-Ukraine. III. Operationel del 1. Kortsigtede prioriterede indsatsområder Associeringsudvalget, der blev nedsat ved associeringsaftalen, skal fastsætte de prioriterede aktioner og yde råd og vejledning med hensyn til gennemførelsen af associeringsdagsordenen, jf. bestemmelserne i afsnit III 8 nedenfor. Blandt prioriteterne i associeringsdagsordenen bør der først og fremmest tages fat på følgende kortsigtede reformtiltag: · Forfatningsreform Relancere forfatningsreformen gennem en inklusiv og participatorisk proces, der omfatter aktive høringer af civilsamfundet og er i overensstemmelse med Venedigkommissionens henstillinger, herunder lovgivningsmæssige skridt for at ændre forfatningen og muliggøre en decentraliseringsproces og reformere retsvæsenet. · Valgreform Tage skridt til at harmonisere valglovgivningen ved at samle den og reformere støtten til politiske partier, herunder statsstøtte. Dette skal forberedes ved hjælp af en inklusiv og participatorisk proces i overensstemmelse med henstillingerne fra OSCE/ODIHR, GRECO og Venedigkommissionen, idet der gives førsteprioritet til ændringen af loven om lokalvalg med henblik på de lokalvalg, der er planlagt i anden halvdel af 2015. · Forebyggelse og bekæmpelse af korruption Opnå betydelige fremskridt i kampen mod korruption, bl.a. ved hjælp af gennemførelsen af den omfattende lovpakke til bekæmpelse af korruption, der blev vedtaget den 14. oktober 2014, ved først at oprette et nationalt kontor til bekæmpelse af korruption og et nationalt agentur til forebyggelse af korruption og sikre, at de begge fungerer effektivt. · Reform af retsvæsenet Tage yderligere skridt til at reformere retsvæsenet, navnlig ved i overensstemmelse med europæiske standarder og i tæt konsultation med Europarådet/Venedig­kommissionen at vedtage en strategi for retsreformen, bl.a. en detaljeret omfattende gennemførelsesplan. · Reform af den offentlige forvaltning Indlede en omfattende reform af den offentlige forvaltning, navnlig forvaltningen og tjenesterne i de lokale selvstyreorganer med fokus på europæiske principper for offentlig forvaltning, bl.a. ved at færdiggøre og vedtage udkastet til lov om reform af den offentlige forvaltning. · Deregulering Mindske den lovgivningsmæssige byrde på virksomheder, navnlig små og mellemstore virksomheder, ved at mindske antallet af tilladelser og licenser. · Reform af offentlige indkøb Skabe øget gennemsigtighed og mere konkurrencebetingede udbudsprocedurer i forbindelse med offentlige indkøb. Tilpasse listen over undtagelser på området offentlige udbud til EU-direktiverne om offentlige indkøb. Sikre konkurrencebetingede offentlige udbudsprocedurer og adgang til oplysninger i forbindelse med offentlige udbud, navnlig offentlige virksomheders udbud. · Skattereform, herunder momsrefusion Tage skridt til at forbedre skatteforvaltningens effektivitet, bl.a. når den behandler krav om momsrefusion, for at sikre en rettidig afslutning af alle anerkendte krav om momsrefusion og undgå alle former for forskelsbehandling. · Ekstern revision På grundlag af nyere reformer fortsat udvikle den eksterne revision for at styrke systemet med tilsyn og kontrol. · Reform af energisektoren I overensstemmelse med den tredje energipakke fremme opdelingen og omstruktureringen af Naftogaz, tilpasse loven om det nye tilsynsorgan for gas, el og offentlige forsyningsydelser og fremlægge udkast til love for gas- og elmarkedet til konsultation for EU. 2. Politisk dialog 2.1 Demokrati, retsstatsprincippet, menneskerettigheder og de grundlæggende frihedsrettigheder Parterne er enige om at opretholde dialogen og samarbejdet om at styrke respekten for de demokratiske principper, retsstatsprincippet og god forvaltningspraksis, menneskerettighederne og de grundlæggende frihedsrettigheder, herunder nationale mindretals rettigheder, som fastsat i de vigtigste FN-konventioner og Europarådets konventioner og tilknyttede protokoller. Dialogen og samarbejdet vil omfatte følgende områder: i) Styrkelse af stabiliteten, uafhængigheden og effektiviteten af institutioner, der sikrer demokratiet og retsstatsprincippet, navnlig ved: · i lyset af Venedigkommissionens relevante henstillinger at gennemføre og færdiggøre en inklusiv og gennemsigtig forfatningsreformproces, bl.a. med aktive høringer af civilsamfundet og andre interessenter, med henblik på yderligere at udvikle et forfatningssystem med effektive kontrolmekanismer mellem statens institutioner samt muliggøre decentraliseringsreformen og reformen af retsvæsenet · at styrke det lokale og regionale selvstyres funktion og den retlige status for lokale selvstyreorganers tjenester, bl.a. gennem en decentraliseringsreform, der giver dem betydelige kompetencer og tilknyttede finansielle bevillinger, i overensstemmelse med de relevante standarder i den europæiske konvention om lokalt selvstyre · at forbedre og harmonisere al valglovgivning ved at samle den, at forbedre anden valgrelateret lovgivning, navnlig love om folkeafstemninger og den centrale valgkommission og at forbedre lovgivningen om partistøtte (herunder statsstøtte) gennem en inklusiv og participatorisk proces i overensstemmelse med henstillingerne fra OSCE/ODIHR, Venedigkommissionen og GRECO · at arbejde tæt sammen om at tilpasse den retlige ramme for Ukraines offentlige forvaltning til europæiske principper for offentlig forvaltning og øge kapaciteten i den offentlige forvaltning i Ukraine på grundlag af en vurdering foretaget af SIGMA, herunder en effektiv forvaltning af de offentlige finanser, en effektiv bekæmpelse af korruption og en reform af de offentlige tjenester · at hjælpe med til at sikre, at ombudsmanden fuldt ud kan udføre sit mandat, bl.a. ved at gennemføre dennes foranstaltninger i regionerne og fremme dennes samarbejde med europæiske menneskerettighedsinstitutioner og ‑netværk. Principperne om nationale institutioners status (Parisprincipperne)[4] vil være relevante i forbindelse med denne prioritet. ii) Sikring af domstolenes, anklagemyndighedens og de retshåndhævende myndigheders uafhængighed, upartiskhed, professionalisme og effektivitet, idet disse ikke bør udsættes for politisk eller anden utidig indblanding: · at tage yderligere skridt til at reformere retsvæsenet, navnlig ved i overensstemmelse med europæiske standarder og i tæt konsultation med Europarådet/Venedigkommissionen at vedtage en strategi for retsreformen, bl.a. en detaljeret omfattende gennemførelsesplan, navnlig med henblik på at: – gennemføre den ukrainske lov om anklagemyndigheden og træffe alle nødvendige organisatoriske og retlige foranstaltninger for at sikre, at anklagemyndighedens aktiviteter er i overensstemmelse med europæiske standarder – sikre, at det øverste domstolsråd fungerer effektivt – vedtage og gennemføre lovene om retssystemet og dommernes stilling · at træffe relevante foranstaltninger for at reformere politiet, herunder ændring af straffeloven og andre retsakter vedrørende vedtagelsen af rammelovgivningen om politiets funktionsmåde, hvorpå politiet fungerer, og i tæt samråd med Europarådet/Venedigkommissionen at forbedre uddannelsen af dommerne, retspersonalet og anklagerne samt støttepersonalet og de retshåndhævende myndigheders personale · at sikre en effektiv gennemførelse og håndhævelse af den borgerlige lovbog, straffeloven, økonomiloven og forvaltningsloven og de tilsvarende retsplejelove på grundlag af europæiske standarder · at sikre de nødvendige ressourcer til effektivt at gennemføre strafferetsplejeloven og lovgivningen om forsvarsadvokater · at udvikle og gennemføre reformer af den civile sikkerhedssektor på grundlag af retsstatsprincippet, demokratisk regeringsførelse, ansvarliggørelse og overholdelse af menneskerettighederne med bistand fra og i samspil med EU's rådgivende mission i Ukraine (EUAM), bl.a. ved at skabe en disponibel, ansvarlig, effektiv, åben og professionel politistyrke, indføre en retsbaseret tilgang til politiarbejde, brug af efterretningsstyret politiarbejde og bekæmpelse af kriminalitet, herunder cyberkriminalitet. iii) Sikring af respekten for menneskerettighederne og de grundlæggende frihedsrettigheder gennem omfattende samarbejde om beskyttelse af menneskerettighederne og de grundlæggende frihedsrettigheder, der omfatter både enkeltsager og spørgsmål vedrørende folkeretlige bestemmelser om menneskerettighederne. Dette samarbejde omfatter bl.a.: · vedtagelse og gennemførelse af en national strategi og handlingsplan vedrørende menneskerettighederne for at sikre sammenhæng i Ukraines indsats for at overholde sine internationale forpligtelser og politiske prioriteter på menneskerettighedsområdet. a) Fremme af gennemførelsen af internationale og regionale standarder for menneskerettigheder · hurtig gennemførelse af alle domme afsagt af Den Europæiske Menneskerettighedsdomstol og fremme af Menneskerettighedsdomstolens praksis, som hele tiden udvikler sig, som en vigtig kilde til international menneskerettighedslovgivning med støtte fra EU samt styrkelse af den forebyggende og tilsynsmæssige rolle, det statslige organ vedrørende Den Europæiske Menneskerettighedsdomstol spiller for at sikre en effektiv gennemførelse af domstolens domme · gennemførelse af henstillingerne fra Europarådet vedrørende betingelserne for varetægtsfængsling og lægehjælp til varetægtsfængslede · bevidstgørelse om menneskerettighederne blandt dommere, anklagere og andre retshåndhævende myndigheder ved hjælp af fælles foranstaltninger med henblik på at forbedre uddannelsen af dommere, anklagere og de retshåndhævende myndigheders personale i menneskerettighedsspørgsmål, navnlig bekæmpelse af tortur og umenneskelig og nedværdigende behandling · fortsættelse af gennemførelsen af FN-konventionen om handicappede personers rettigheder og den valgfrie protokol hertil · sikring af, at den retlige ramme for bekæmpelse af alle former for forskelsbehandling fuldt ud finder anvendelse, herunder gennemførelse af loven om bekæmpelse af forskelsbehandling og styrkelse af ombudsmandens kapacitet i overensstemmelse med statusrapporterne om handlingsplanen for visumliberalisering. b) Ytringsfrihed, forsamlingsfrihed og foreningsfrihed Ytringsfrihed: Fremme af den retlige og administrative ramme, der er nødvendig for at udnytte ytringsfriheden med særlig fokus på massemedierne og journalisters rettigheder, navnlig ved at: · samarbejde om udvikling og gennemførelse af et system med offentlig radio- og tv-virksomhed, herunder udveksling af bedste praksis, vedtagelse af en lovramme og gennemførelse heraf i overensstemmelse med europæiske og internationale standarder · tage yderligere skridt til at opstille klare regler for en afbalanceret adgang for valgkandidater til medierne · samarbejde om at bevare de forhold, der er nødvendige, for at journalister kan arbejde frit og er beskyttet mod trusler eller reel vold; dette vil omfatte udveksling af bedste praksis, hvad angår de retshåndhævende myndigheders effektive beskyttelse af journalister. · Forsamlingsfrihed: · tage konkrete skridt til at vedtage og fuldt ud gennemføre lovgivningen om friheden til fredelige forsamlinger i tæt samarbejde med civilsamfundet i Ukraine, OSCE-ODIHR og Venedigkommissionen og i overensstemmelse med bedste europæiske praksis · optrappe samarbejdet for yderligere at styrke de retshåndhævende myndigheders og domstolenes bevidsthed, hvad angår respekten for retten til fredelige forsamlinger, navnlig gennem udveksling af bedste praksis, uddannelse og samarbejde om de retlige gennemførelsesbestemmelser. Foreningsfrihed: At skabe gunstige retlige og institutionelle forhold for civilsamfundsinstitutioner, navnlig for at fremme borgernes inddragelse og deltagelse i de offentlige beslutningsprocesser: c) Sikring af respekten for rettighederne for personer, der tilhører mindretal · udveksle bedste praksis vedrørende foranstaltninger for at beskytte mindretal mod forskelsbehandling og udstødelse i overensstemmelse med europæiske og internationale standarder med henblik på at udvikle en moderne retlig ramme; udvikle et tæt samarbejde mellem myndighederne og repræsentanter for mindretalsgrupper · samarbejde om foranstaltninger til bekæmpelse af den øgede intolerance og forekomsten af hadforbrydelser (uanset om de skyldes racisme, homofobi, fremmedhad eller antisemitisme). d) Bekæmpelse af tortur og umenneskelig og nedværdigende behandling · yderligere styrke indsatsen for at forbedre retsgrundlaget og praksis vedrørende frihedsberøvelse, navnlig hvad angår varetægtsfængsling og administrativ frihedsberøvelse, for effektivt at tackle problemet med vilkårlig tilbageholdelse · forbedre forholdene for alle fængslede, uanset om de er varetægtsfængslede eller afsoner en dom, samt følge dem med henblik på at forhindre dårlig behandling og gennemføre henstillingerne fra FN's Komité mod Tortur og Den Europæiske Komité til Forebyggelse af Tortur · tilvejebringe de nødvendige ressourcer for effektivt at gennemføre den nationale mekanisme til forebyggelse af tortur · oprette en effektiv klagemekanisme i form af et uafhængigt organ (nationalt undersøgelseskontor), der skal behandle klager vedrørende de retshåndhævende myndigheders adfærd og undersøgelser. e) Sikring af ligebehandling · udveksle bedste praksis for at sikre ligebehandling af mænd og kvinder på det sociale og økonomiske område og fremme kvinders deltagelse i det offentlige liv og beslutningsprocessen · bekæmpe vold i hjemmet ved at støtte en styrkelse af lovrammen for de retshåndhævende myndigheder og deres praksis, hvad angår vold i hjemmet, og gennem øget bevidsthed om problemet og uddannelse. f) Sikring af respekten for børns rettigheder · gennemføre foranstaltninger for at beskytte børn mod alle former for vold og tage fat på udsatte børns situation og fattigdom blandt børn, herunder foranstaltninger i forbindelse med forpligtelserne i medfør af den valgfrie protokol om handel med børn, børneprostitution og børnepornografi for derved at øge samarbejdet om at forhindre salg af, handel med og udnyttelse af børn · tilvejebringe tilstrækkelige ressourcer og styrke ombudsmandens rolle med at iværksætte de nødvendige foranstaltninger og overvåge situationen · udvikle ungdomsretsplejen i overensstemmelse med de relevante internationale standarder. g) Sikring af respekten for fagforeningsrettigheder og grundlæggende arbejdsnormer · yderligere styrke indsatsen, bl.a. gennem udveksling af bedste praksis, fremme fuld udøvelse af fagforeningsrettigheder og grundlæggende arbejdsnormer på grundlag af Den Internationale Arbejdsorganisations konventioner og fremme en effektiv brug af kollektive forhandlinger. 2.2. Forebyggelse og bekæmpelse af korruption · gennemføre de relevante henstillinger fra Europarådets gruppe til bekæmpelse af korruption (GRECO) og OECD · sikre en hensigtsmæssig opfølgning af henstillingerne om bekæmpelse af korruption, der er indeholdt i statusrapporten om gennemførelsen af handlingsplanen for visumliberalisering · iværksætte en omfattende reformproces med henblik på bekæmpelse af korruption med håndgribelige resultater, hvad angår forebyggelse og bekæmpelse af korruption, med en klar fordeling af ansvarsområderne til de specialiserede organer og et specifikt budget til gennemførelsen af særlige foranstaltninger · sikre gennemførelsen af de love til bekæmpelse af korruption, der blev vedtaget den 14. oktober 2014, navnlig en hurtig og effektiv oprettelse af begge de myndigheder, der er planlagt i lovgivningen til bekæmpelse af korruption, og tilrettelæggelse af en omfattende gennemførelsesplan for den nationale strategi til bekæmpelse af korruption 2014-2017 · sikre, at kontoret til bekæmpelse af korruption fungerer effektivt som en specialiseret korruptionsundersøgelsesmyndighed med henblik på afdækning og efterforskning forud for retssagen af grove tilfælde af korruption · sikre forebyggelse og bekæmpelse af korruption på alle samfundsniveauer, navnlig korruption på højt niveau, blandt de retshåndhævende myndigheder og toldmyndighederne og i forbindelse med skattesystemerne, samt gennemsigtighed i forbindelse med finansiering ved at udforme etiske kodekser og særlige uddannelseskurser · gennemføre lovgivning, hvorved der indføres en ny ordning med konfiskation og beslaglæggelse af udbyttet fra strafbart forhold i overensstemmelse med europæiske standarder · sikre gennemsigtighed, hvad angår formueangivelse, og gennemførelse af et system for gennemsigtighed omkring og kontrol af politikeres og offentligt ansattes formuer · sikre offentliggørelsen af oplysninger om slutmodtagerne i retlige enheder og om registrerede rettigheder til fast ejendom og pantsætning heraf ifølge det nationale register over rettigheder til fast ejendom · indføre beskyttelse af whistleblowers og sikre en passende beskyttelse mod negative følger heraf · tage de nødvendige skridt for at indgå aftalen om samarbejde med Eurojust, som blev paraferet den 8. december 2011, og aftalen om operationelt samarbejde med Europol · sikre gennemsigtighed og ansvarliggørelse på alle niveauer, skabe betingelser for, at aktører i civilsamfundet og uafhængige medier kan holde øje med korruptionen · reformere reglerne om partistøtte i overensstemmelse med GRECO's henstillinger og procedurerne for ophævelse af immuniteten for parlamentsmedlemmer i forbindelse med strafferetlige efterforskninger. 2.3. Udenrigs- og sikkerhedspolitik Regionale og internationale spørgsmål, samarbejde om udenrigs- og sikkerhedspolitik, ikkespredning af masseødelæggelsesvåben og nedrustning, konfliktforebyggelse og krisestyring i) Øget samarbejde på FUSP-området · konsultere og koordinere foranstaltninger, der træffes på bilateralt og multilateralt niveau inden for rammerne af den internationale indsats for i fællesskab at finde en bæredygtig politisk løsning på situationen i visse regioner i Donetsk og Luhansk Oblasts i Ukraine som følge af Den Russiske Føderations ulovlige aktiviteter · støtte det arbejde, der udføres af den særlige OSCE-observatørmission, OSCE-observatørmissionen og alle andre OSCE-missioner, med henblik på at støtte våbenhvilen og overvågningen af grænserne. ii) Yderligere styrkelse af konvergensen vedrørende regionale og internationale spørgsmål, konfliktforebyggelse og krisestyring; samarbejde om at gøre de multilaterale institutioner og konventioner mere effektive og styrke den globale styring, øge koordineringen af bekæmpelsen af sikkerhedstrusler og tage fat på udviklingsrelaterede spørgsmål: · intensivere konsultationerne og koordineringen af de til rådighed stående diplomatiske og militære kanaler for at løse internationale situationer, der vækker almindelig bekymring, herunder og navnlig udfordringer i forbindelse med en række fælles principper for international fred og sikkerhed som fastsat i FN's charter, OSCE's Helsinkislutakt og andre relevante multilaterale dokumenter, også med henblik på Ukraines praksis for tilpasning til EU's FUSP-erklæringer og fælles holdninger · fortsætte dialogen om gennemførelsen af den europæiske sikkerhedsstrategi · fortsætte de regelmæssige konsultationer mellem EU og Ukraine om krisestyring · fortsætte praksis med i fællesskab at indkredse Ukraines muligheder for at deltage i nuværende og fremtidige FUSP-operationer og bygge på de gode erfaringer med Ukraines deltagelse i EU's operationer på Balkan samt andre EU-operationer (f.eks. Atalanta) · fortsætte gennemførelsen af "Sevillaordningen" for konsultation og samarbejde mellem EU og Ukraine i forbindelse med EU-ledede krisestyringsoperationer, herunder Ukraines fortsatte deltagelse i relevante krisestyringsøvelser og FUSP-relaterede uddannelsesaktiviteter · øge interoperabiliteten, når det er hensigtsmæssigt, mellem ukrainske fredsbevarende enheder og EU-medlemsstaternes styrker ved hjælp af erfaringerne fra de relevante EU-krisestyringsoperationer, som Ukraine har deltaget i, og gennem inddragelse af enheder i Ukraines væbnede styrker i oprettelsen af EU's multinationale taktiske kampgrupper · øge Ukraines og EU's fælles indsats inden for 5+2-rammen med henblik på at nå en holdbar løsning af konflikten i Transnistrien i Republikken Moldova · fortsætte EU's og Ukraines samarbejde med Republikken Moldova om grænsespørgsmål, navnlig gennem EU-finansierede interventioner såsom EU-grænsebistandsmissionen for Moldova-Ukraine (EUBAM) · fortsætte konsultationerne om EU's sanktioner · yderligere udnytte de konkrete måder til at opnå større konvergens inden for udenrigs- og sikkerhedspolitikken · træffe foranstaltninger for at fremme det militære samarbejde og det tekniske samarbejde mellem EU og Ukraine · fremme og lette det direkte samarbejde om konkrete aktiviteter, som indkredses i fællesskab af begge parter, mellem relevante ukrainske institutioner og FUSP/FSFP-agenturer og -organer såsom Det Europæiske Forsvarsagentur, Den Europæiske Unions Institut for Sikkerhedsstudier, EU-Satellitcentret og Det Europæiske Sikkerheds- og Forsvarsakademi. iii) Yderligere udvikling af samarbejdet ved at tage fat på fælles sikkerhedstrusler, herunder bekæmpelse af terrorisme, ikkespredning af masseødelæggelsesvåben og ulovlig våbeneksport: · fortsætte samarbejdet på området ikkespredning af masseødelæggelsesvåben, herunder om aspekter vedrørende den nationale gennemførelse af relevante internationale retsforskrifter såsom konventionen om forbud mod kemiske våben, konventionen om forbud mod biologiske våben og toksinvåben og traktaten om ikkespredning af kernevåben samt eksportkontrolordninger · yderligere forbedre det nationale system for eksportkontrol ved at kontrollere internationale overførsler af varer i relation til masseødelæggelsesvåben, herunder slutbrugerkontrol med varer med dobbelt anvendelse, i lyset af de relevante EU-forordninger, samarbejde yderligere om udformning af nationale lister over varer med dobbelt anvendelse, kontrol med immateriel overførsel af teknologi, håndhævelse af eksportkontrolsystemet, herunder forebyggelse af og sanktioner over for overtrædelser af eksportkontrollovgivningen og outreachaktiviteter i forhold til erhvervslivet · fortsætte samarbejdet om bekæmpelse af handel med nukleare materialer · fortsætte samarbejdet om at nå alle aspekter af målene for G7's globale partnerskab · samarbejde om at forbedre standarderne for biosikring og biosikkerhed i laboratorier, andre faciliteter og under transport af farlige bioagenser, navnlig i lyset af den igangværende dialog om et muligt samarbejde om biosikring og biosikkerhed · samarbejde om at øge sikkerheden i forbindelse med aktiviteter i det ydre rum gennem tillidsskabende foranstaltninger som dem, EU har foreslået i sit udkast til en adfærdskodeks · samarbejde yderligere om våbeneksport i lyset af indholdet af og principperne i Rådets fælles holdning 2008/944/FUSP om fælles regler for kontrol med eksport af militærteknologi og -udstyr og i forbindelse med ratificering og gennemførelse af traktaten om våbenhandel, som FN's generalforsamling vedtog den 2. april 2013, og som trådte i kraft den 24. december 2014 · yderligere udvikle samarbejdet om bekæmpelse af ulovlig handel med håndvåben og lette våben og ammunition hertil · i fællesskab løse problemet med den sikkerhedstrussel, som Ukraines lagre af gammel ammunition, herunder personelminer; gennemføre projektet om destruktion af personelminer, jf. bestemmelserne i konventionen fra 1997 om forbud mod brug, oplagring, produktion og overførsel af personelminer samt om deres destruktion (Ottawakonventionen), med finansiel bistand fra EU 2.4 Den Internationale Straffedomstol · øge samarbejdet om at fremme fred, international retfærdighed og bekæmpelse af straffrihed, bl.a. ved at ratificere og gennemføre Romstatutten af 1998 for Den Internationale Straffedomstol og tilknyttede retsforskrifter. 3. Samarbejde om retfærdighed, frihed og sikkerhed 3.1 Databeskyttelse · støtte en styrkelse af Ukraines system for beskyttelse af personoplysninger · gennemføre den lovgivningsmæssige ramme og sikre et højt beskyttelsesniveau for personoplysninger i overensstemmelse med europæiske retsforskrifter og standarder · styrke databeskyttelsesmyndighedens kapacitet (ombudsmanden) og følge op på anvendelsen af standarder for databeskyttelse i alle sektorer, navnlig med hensyn til retshåndhævelse. 3.2. Retligt samarbejde · fortsætte med at styrke det retlige samarbejde på det civil- og handelsretlige område ved at tiltræde og gennemføre multilaterale konventioner, navnlig Haagerkonferencen om International Privatret på området internationalt retligt samarbejde, grænseoverskridende retstvister og beskyttelse af børn · fortsætte med at styrke samarbejdet i strafferetlige spørgsmål ved at tiltræde og gennemføre de relevante konventioner, navnlig Europarådets konventioner · tage de nødvendige skridt til at indgå aftalen om samarbejde med Eurojust, der blev paraferet den 8. december 2011. 3.3. Samarbejde om grænseforvaltning, migration og asyl i) Grænseforvaltning · styrke grænseforvaltningen yderligere, opretholde den omfattende grænsekontrol og grænseovervågning og udvide og opgradere stationære og mobile videoovervågningsfaciliteter · forbedre effektiviteten af grænsekontrollen ved at gennemføre fælles grænsekontrol og grænseovervågning samt operationel udveksling af oplysninger mellem kontaktpunkter · fortsætte med at udvikle og anvende en fælles risikoanalysemetode, forvaltning af efterretningsoplysninger og datastrømmen og forbedre gennemførelsen på grundlag af risikoanalyseprodukter · øge samarbejdet mellem myndighederne og sikre det nationale grænsepolitis adgang til forskellige databaser med statistiske data samt Interpols databaser · fortsætte samarbejdet om integreret grænseforvaltning, herunder med omfattende støtte fra EU, som skal defineres i fællesskab · med teknisk støtte fra EU fortsætte processen med afgrænsning af Ukraines grænser i overensstemmelse med internationale standarder i samarbejde med myndighederne i de respektive nabolande, når det er hensigtsmæssigt · intensivere og øge samarbejdet inden for rammerne af de eksisterende arbejdsordninger mellem det ukrainske grænsepoliti og Frontex, navnlig analyse- og risikostyring · i forbindelse med Ukraines fortsatte samarbejde med Republikken Moldova om grænsespørgsmål, herunder en effektiv udveksling af oplysninger om strømmen af varer og mennesker på tværs af den fælles grænse, vil Ukraine og Den Europæiske Union fortsætte deres samarbejde med Republikken Moldova, navnlig gennem tekniske trilaterale drøftelser og med støtte fra EU-grænsebistandsmissionen ved at tilpasse missionens mandat, så det afspejler udviklingen i behovene i forbindelse med dette samarbejde · sikre udviklingen og gennemførelsen af den næste generation af den integrerede grænseforvaltningsstrategi fra 2016 og fremover · gennemføre logistiske strategier for at sikre en hensigtsmæssig anvendelse af infrastruktur, teknisk udstyr, it-systemer og finansielle og menneskelige ressourcer. ii) Migration: · fortsætte med effektivt at gennemføre tilbagetagelsesaftalen mellem EU og Ukraine og foranstaltningerne for at reintegrere ukrainske statsborgere (der vender frivilligt tilbage eller tilbagetages) · håndhæve de praktiske aktiviteter og foranstaltninger, der vil øge effektiviteten og betydningen af tilbagetagelsesaftaler generelt · sikre de nationale indvandringsmyndigheder de økonomiske og menneskelige ressourcer, der er påkrævede for at gennemføre de nødvendige foranstaltninger og opgaver inden for den retlige ramme for migrationsstyring · udvikle supplerende uddannelsesformer og -moduler samt fremmedsprogsundervisning for embedsmænd · styrke samarbejdet mellem myndigheder på migrationsområdet og udvikle og indføre samarbejdsformer og -mekanismer i forbindelse med alle migrationsrelaterede spørgsmål · etablering af tilstrækkelig infrastruktur (herunder interneringscentre) og styrkelse af de organer, der er ansvarlige for at sikre en effektiv udsendelse fra Ukraines område af tredjelandsstatsborgere med ulovligt ophold og/eller i transit · sikre, at menneskerettighederne respekteres i forbindelse med administrativ frihedsberøvelse og udvikling af integrationsrammen. 3.4. Asyl · praktisk gennemførelse af FN-konventionen af 1951 om flygtninges retsstilling og bl.a. protokollen af 1967 hertil, herunder retten til at søge asyl og overholdelsen af non refoulement-princippet og FN-konventionen af 2000 om bekæmpelse af grænseoverskridende organiseret kriminalitet med henblik på at bekæmpe og forebygge kriminelle aktiviteter, både organiserede og andre · sikre en effektiv gennemførelse af asyllovgivningen, herunder etablering af hensigtsmæssig infrastruktur (herunder midlertidige indlogeringscentre) og respekt for de grundlæggende rettigheder, som asylansøgere og personer under international beskyttelse har · strømline beslutningsprocessen i forbindelse med asylsager og styrke de ansvarlige organers kapacitet, navnlig på området asylprocedurer og modtagelse af asylansøgere og personer under international beskyttelse for at sikre dem en effektiv adgang til at udøve deres rettigheder · sikre, at asylansøgere og personer under international beskyttelse har effektiv adgang til procedurer og til at udøve deres rettigheder, herunder tolkning ved grænseovergangssteder, modtagelsesfaciliteter og regionale kontorer, hvor asylsager behandles · sikre en løbende uddannelse af fagfolk på asyl- og migrationsområdet, herunder dommere, embedsmænd i forvaltningen, politi, grænsevagter, psykologer og socialrådgivere. 3.5. Politisamarbejde, organiseret kriminalitet og hvidvaskning af penge i) Politisamarbejde: · styrke det internationale operationelle politisamarbejde, bl.a. ved at oprette fælles bi- eller multilaterale teams med henblik på (bl.a.) efterforskning og styrkelse af samarbejdet på tværs af grænserne ved at gennemføre fælles operationer. ii) Organiseret kriminalitet: · sikre gennemførelsen af strategien og handlingsplanen til bekæmpelse af organiseret kriminalitet, herunder en effektiv koordinering mellem de relevante myndigheder · forbedre beskyttelsen af vidner via en effektiv anvendelse af de mekanismer, der er fastsat bestemmelser om i gældende lovgivning og bestemmelser om samarbejde mellem tidligere medlemmer af kriminelle grupper og de retshåndhævende myndigheder, herunder drøftelse af spørgsmål såsom indførelse af særlige programmer med henblik på at yde statsstøtte til og belønne deres samarbejde. iii) Menneskehandel: · gennemføre det statslige målrettede socialprogram for bekæmpelse af menneskehandel, herunder en effektiv koordinering mellem de ansvarlige organer · sikre en effektiv beskyttelse af ofre for menneskehandel og styrke de processuelle rettigheder via et system med retsbevarende foranstaltninger · sikre tilstrækkelige budgetbevillinger til støtte for kampagner vedrørende forebyggelse og andet og sofistikerede uddannelsesprogrammer for statslige embedsmænd, herunder aktører i forreste linje · sikre forebyggelsen af menneskehandel, herunder ved at mindske efterspørgslen, som fremmer alle former for udnyttelse. iv.) Bekæmpelse af ulovlige narkotika: · fortsætte samarbejdet om vedtagelsen og gennemførelsen af Ukraines nationale narkotikastrategi (frem til 2020) og den relevante handlingsplan baseret på principperne i EU's narkotikastrategi (2013-2020), navnlig om en afbalanceret strategi for mindskelse af udbuddet af og efterspørgslen efter ulovlige narkotika · afsætte finansielle bevillinger til foranstaltninger med henblik på gennemførelsen af strategien for statens narkotikapolitik · sikre gennemførelsen af de relevante FN- og Europarådskonventioner · sikre en effektiv forebyggelse og indsats for at mindske udbuddet af, handlen med og efterspørgslen efter ulovlige narkotika · styrke anklagemyndighedens efterforskning via uddannelse af politifolk og undercoveragenter · fortsætte samarbejdet om udviklingen af den videnskabelige base og det uafhængige narkotikaovervågningssystem og udvekslingen af oplysninger om nye typer narkotika med EMCDDA · udvide Ukraines muligheder for at deltage i Det Europæiske Informationsnet for Narkotika og Narkotikamisbrug (Reitox), der tilrettelægges af EMCDDA og udvikle en hensigtsmæssig køreplan for medtagelsen af Ukraine i Reitox · øge narkotikaovervågningssystemets kapacitet i Ukraine som et uafhængigt organ i overensstemmelse med kravene fra EMCDDA · fortsætte samarbejdet om bekæmpelse af tværnational organiseret kriminalitet, herunder bekæmpelse af menneskehandel, bekæmpelse af narkotika, bekæmpelse af hvidvaskning af penge og internetkriminalitet ved internt og eksternt at fremme en effektiv koordinering, et effektivt samarbejde, en effektiv gennemførelse af fælles operationer og en effektiv udveksling af statistiske oplysninger med udveksling af bedste praksis. v.) Hvidvaskning af penge: · en effektiv gennemførelse af forebyggelse og bekæmpelse af hvidvaskning af penge og finansiering af terrorisme, især ved at gennemføre EU-lovgivningen på disse områder; styrke samarbejdet med Den Finansielle Aktionsgruppe (FATF), Europarådet, navnlig Ekspertkomitéen for Evaluering af Foranstaltninger til Bekæmpelse af Hvidvaskning af Penge og Finansiering af Terrorisme (Moneyval) og alle andre relevante myndigheder i EU-medlemsstaterne · styrke samarbejdet mellem Ukraines statslige finansielle overvågningstjeneste og de finansielle efterretningsenheder og med henblik herpå udnytte mulighederne for at forbinde Ukraines statslige finansielle overvågningstjeneste med EU's finansielle efterretningsenheders informationsudvekslingsplatforme (på nuværende tidspunkt FIU.Net) for at øge udvekslingen af oplysninger på tværs af grænserne med henblik på bekæmpelse af hvidvaskning af penge og finansiering af terrorisme. 3.6 Visumlempelser og -liberalisering · sikre en fuldstændig gennemførelse af den ændrede aftale mellem Ukraine og EU om lempelse af reglerne for udstedelse af visa og aftalen mellem Ukraine og EU om tilbagetagelse af personer · opfordre EU-medlemsstaterne til at anvende den fleksibilitet, der findes i EU-retten til at mindske eller afskaffe visumgebyrer i enkeltsager samt at fremme udstedelsen af visa til flere indrejser med lang gyldighed, jf. bestemmelserne i den gældende aftale om lempelse af visumreglerne · aktivt fortsætte dialogen på visumområdet med henblik på at indføre en visumfri ordning mellem EU og Ukraine på grundlag af handlingsplanen mellem EU og Ukraine om visumliberalisering, der blev fremlagt på topmødet den 22. november 2010 mellem EU og Ukraine, og den ukrainske nationale plan for gennemførelsen heraf, som Ukraines præsident godkendte den 22. april 2011. 3.7 Situationen i det østlige Ukraine og på Krimhalvøen · sikre en effektiv gennemførelse af handlingsplanen for tilrettelæggelse af grænsekontrollen i grænseområdet mellem Ukraine og Rusland og den administrative linje med Krimhalvøen · i lyset af den nuværende konflikt øge foranstaltningerne for at opbygge de ukrainske myndigheders kapacitet både centralt og regionalt til at i) fremme registreringen af internt fordrevne personer og øge koordineringen med henblik på hurtig levering af nødhjælp og længerevarende bistand til internt fordrevne personer, ii) tilpasse den retlige og reguleringsmæssige ramme for internt fordrevne personer, adgang til humanitær bistand og levering af bistand, iii) sikre forebyggelsen og beskyttelsen af udsatte ofre for menneskehandel, herunder børn. 4. Økonomisk samarbejde Parterne vil samarbejde om at støtte Ukraine i at indføre en velfungerende markedsøkonomi og gradvis tilnærme sine politikker til EU's politikker i overensstemmelse med de vejledende principper for makroøkonomisk stabilitet, sunde offentlige finanser, et stærkt finansielt system og en bæredygtig betalingsbalance og navnlig: · udvikle Ukraines kapacitet til at udarbejde makroøkonomiske prognoser, bl.a. forbedre metoden til skabelse af udviklingsscenarier, overvåge økonomiske processer og forbedre kvaliteten af analyser af vigtige faktorer osv. ved at udveksle oplysninger om bedste praksis · styrke Ukraines centralbanks uafhængighed i overensstemmelse med bedste EU-praksis, herunder med støtte fra EU-eksperter, også fra Den Europæiske Centralbank · dele EU's erfaringer, herunder fra ECB, vedrørende valutakurser og regulerings- og tilsynspolitikker for finans- og banksektoren og bistå med at udvikle og styrke Ukraines kapaciteter på alle disse områder · styrke de offentlige finansers holdbarhed og styring ved at gennemføre finanspolitiske reformer og udgiftsreformer og ved at genindføre budgetplanlægningsprocessen, navnlig ved at: – udveksle oplysninger, erfaringer og bedste praksis og træffe andre foranstaltninger med henblik på at udvikle et system på mellemlang sigt for fremskrivning, planlægning og forbedring af nøjagtigheden af de makroøkonomiske og budgetmæssige prognoser på mellemlang sigt – udveksle oplysninger, erfaringer og bedste praksis for strømlining og styrkelse af budgetplanlægningen, -gennemførelsen og -tilsynet, udvikle den programbaserede budgettering og den mulige indførelse af finanspolitiske regler ved at indføre begrænsninger i antallet af budgetændringer – indføre foranstaltninger for at forbedre overholdelsen af skattereglerne og mindske skattesvig – forbedre skatteforvaltningens effektivitet, herunder behandlingen af momsrefusionsanmodninger – gennemføre den nationale offentlige strategi for finansiel forvaltning og tilknyttede handlingsplan, som den ukrainske regering godkendte i august 2013 med fælles støtte fra EU og OECD/SIGMA og foretage en vurdering af de offentlige udgifter og den finansielle ansvarlighed for 2015, som finansieres af Verdensbanken – sikre et bæredygtigt pensionssystem, bl.a. ved udveksling af bedste praksis i EU og EU-medlemsstaterne om pensionssystemreformer – udveksle oplysninger om og erfaringer med at forbedre styringen af den offentlige gæld og forvaltningen på dette område i overensstemmelse med bedste praksis i EU, herunder udformningen af en strategi på mellemlang sigt til gældsstyring · mindske statens involvering i prisfastsættelsen og indførelse af procedurer for fuld omkostningsdækning i overensstemmelse med bedste praksis i EU, navnlig tilpasse forsyningsselskabernes takster, samtidig med at det sociale sikkerhedsnet udvikles med henblik på at beskytte de mest udsatte grupper mod prisstigninger · videreudvikle åbne, konkurrenceprægede og gennemsigtige privatiseringsregler og -procedurer og gennemføre dem i overensstemmelse med bedste praksis i EU · styrke virksomhedsledelsen, navnlig i statsejede virksomheder, herunder omstrukturering af statsejede virksomheder, styrkelse af forvaltningen af offentlig ejendom og evaluering af statsstøttesystemet. 5. Handel og handelsrelaterede anliggender I overensstemmelse med behovet for at fortsætte reform- og moderniseringsprocessen i medfør af Ukraines internationale forpligtelser vil den nødvendige forberedelse af gennemførelsen af afsnit IV i associeringsaftalen fortsætte rettidigt med støtte fra EU, hvis det er relevant. Med henblik herpå og på den nødvendige forbedring af erhvervsklimaet vil myndighederne i Ukraine arbejde tæt sammen med erhvervslivet i bred forstand. 5.1 Varehandel Parterne vil samarbejde om at forberede en korrekt gennemførelse af bestemmelserne om national behandling og markedsadgang for varer i den kommende associeringsaftale, navnlig via fælles samråd, for at: · udvikle en mekanisme for fastsættelse af indgangsprisen for brugt tøj og andre brugte varer, der er klassificeret i henhold til den ukrainske toldkodeks 6309 00 00 · indkredse mekanismerne for rettidig gennemførelse af de konkrete foranstaltninger, som parterne skal anvende, jf. aftalen, herunder: – beskyttelsesforanstaltninger for eksporttold, der skal anvendes af Ukraine – beskyttelsesforanstaltninger for personbiler, der skal anvendes af Ukraine – forvaltning af toldkontingenten for specifikke varer. 5.2 Tekniske forskrifter for industriprodukter, standarder og procedurer for overensstemmelsesvurdering · udvikle Ukraines lovgivning om tekniske forskrifter, standardisering, overensstemmelsesvurdering, markedstilsyn, prøvning og akkreditering i forbindelse med leveringer, regulering af omsætningen af industriprodukter i overensstemmelse med EU-retten for gradvis at fjerne handelshindringerne mellem parterne · indlede en bilateral dialog om tekniske forskrifter med henblik på at fremme: – udvekslingen af oplysninger og erfaringer med henblik på at forbedre kvalitetsinfrastrukturerne for tekniske forskrifter, standarder, overensstemmelsesvurdering, akkreditering og markedstilsyn – samarbejdet mellem deres respektive organisationer for standardisering, prøvning, akkreditering, overensstemmelsesvurdering og markedstilsyn – udvikling af kvalitetsinfrastrukturer for standardisering, prøvning, akkreditering, overensstemmelsesvurdering og markedstilsyn – Ukraines deltagelse i de relevante europæiske organisationers arbejde · træffe foranstaltninger i overensstemmelse med strategien for udvikling af et system for tekniske forskrifter frem til 2020. 5.3 Sundheds- og plantesundhedsforanstaltninger Med henblik på en gradvis tilnærmelse af Ukraines lovgivning om sundheds- og plantesundhedsforanstaltninger i forbindelse med fødevarer og foder, plantesundhed og dyresundhed samt velfærd og praksis til EU-retten vil EU støtte Ukraine, bl.a. ved hjælp af alle relevante disponible instrumenter med henblik på at gennemføre det tilsvarende institutionelle reformprogram og: · udforme en omfattende strategi for fødevaresikkerhed med henblik på at reformere alle foranstaltningerne i bilagene til kapitlet om sundheds- og plantesundhedsforanstaltninger i associeringsaftalen · fremlægge forslag vedrørende den del af Ukraines lovgivning, der mangler at blive tilnærmet EU-retten · styrke den administrative kapacitet på disse områder ved at: – evaluere, hvordan de nuværende statslige myndigheder, der er ansvarlige for forhold vedrørende sundheds- og plantesundhedsforanstaltninger i lyset af EU-retten, fungerer – uddanne specialister hos de ukrainske kompetente myndigheder, der er ansvarlige for forhold vedrørende sundheds- og plantesundheds­foranstaltninger, navnlig gennemførelsen af tilnærmet lovgivning – tilpasse laboratorierne for fødevaresikkerhed, dyresundhed og plantesundhed til kravene i EU · oprette et system for tidlig varsling til sikring af fødevarer og foder, dyresundhed og plantesundhed · støtte fødevarevirksomhedsledere med at gennemføre egenkontrolsystemer · tilrettelægge informationskampagner med relevante myndigheder og ngo'er om kravene for at få adgang til EU's marked. 5.4 Handel med tjenesteydelser, etableringsfrihed og investeringer Fortsætte den effektive dialog om handel med tjenesteydelser, jf. associeringsaftalens bestemmelser. 5.5 Kapitalbevægelser og betalinger Fortsætte den effektive dialog om kapitalbevægelser og betalinger, navnlig med henblik på at overvåge overholdelsen af alle eksisterende forpligtelser i medfør af associeringsaftalen. 5.6 Offentlige indkøb Parterne vil være særligt opmærksomme på at samarbejde om følgende foranstaltninger: · øge og styrke samarbejdet, bl.a. gennem teknisk bistand, med henblik på at træffe passende foranstaltninger for navnlig at sikre, at det centrale statslige organ, der er ansvarligt for den økonomiske politik, har tilstrækkelig administrativ kapacitet til at udføre sine opgaver i forbindelse med offentlige udbud · sikre, at det uafhængige evalueringsorgan (monopoludvalget) har tilstrækkelig kapacitet til at sikre effektive retsmidler, jf. direktiv 89/665 og direktiv 92/13 · begynde udarbejdelsen af den omfattende køreplan for offentlige udbud, jf. associeringsaftalens artikel 152, ved brug af eksisterende ordninger for teknisk bistand, herunder om nødvendigt gennem møder på ekspertniveau · arbejde hen imod en yderligere harmonisering af Ukraines lovgivning om offentlige udbud med den nyeste del af EU-retten på grundlag af en strategi for offentlige udbud. 5.7 Konkurrence i.) Statsstøtte: Parterne vil samarbejde om indførelsen af et effektivt system til kontrol og overvågning af statsstøtte i Ukraine og gennemføre det tilsvarende institutionelle reformprogram. ii.) Kartelregler: Parterne vil samarbejde for at: · øge gennemsigtigheden og forudsigeligheden i forbindelse med konkurrencepolitikken i Ukraine, bl.a. via offentliggørelse af konkurrencemyndighedens afgørelser inden for en rimelig kort frist, efter at de er vedtaget, og af de principper, der anvendes for at gennemføre og håndhæve konkurrencereglerne · fremme konvergensen mellem konkurrencereglerne og -praksis i Ukraine og EU-retten, navnlig hvad angår fusionskontrolreglerne og de principper, der anvendes for at gennemføre og håndhæve konkurrencereglerne · gennemføre bestemmelserne i kapitlet om konkurrence i associeringsaftalen (DCFTA-delen). 5.8 Intellektuelle ejendomsrettigheder Styrke samarbejdet om at beskytte intellektuelle ejendomsrettigheder ved udveksling af erfaringer og tilrettelæggelse af fælles foranstaltninger vedrørende spørgsmål om intellektuelle ejendomsrettigheder samt fortsætte dialogen om spørgsmål om intellektuelle ejendomsrettigheder for at: · sikre en ordentlig gennemførelse af standarderne i direktiv 2004/48/EF om håndhævelsen af intellektuelle ejendomsrettigheder og forordning (EU) nr. 608/2013 om toldmyndighedernes håndhævelse af intellektuelle ejendomsrettigheder · træffe effektive foranstaltninger for at bekæmpe forfalskning og piratkopiering og sikre en effektiv gennemførelse af lovgivningen om håndhævelse og sanktioner for overtrædelse af intellektuelle ejendomsrettigheder på grundlag af strategien for håndhævelse af intellektuelle ejendomsrettigheder · styrke de offentlige myndigheders håndhævelseskapacitet på sammenhængende vis (de administrative, retlige og operationelle myndigheder), navnlig ved at øge indenrigsministeriets håndhævelses­ressourcer vedrørende piratkopiering på internettet. 5.9 Told- og handelslettelser Parterne vil gennemføre den strategiske ramme for samarbejdet mellem EU og Ukraine på toldområdet i overensstemmelse med køreplanen for 2012-2014, hvori der fastsættes konkrete prioriteter og aktiviteter. Parterne lægger vægt på følgende foranstaltninger: i.) Sikre og problemfrie handelsruter: · udvikling af gensidige gennemsigtige handelsvilkår; sikre, at den relevante lovgivning og de relevante procedurer samt toldmyndighedernes administrative og operationelle kapacitet opfylder målene om effektiv kontrol og principielt understøtte lettelser af den lovlige samhandel, samtidig med at man garanterer sikkerheden og forebygger svig; grænsesamarbejdet mellem EU og Ukraine er en af indikatorerne for udvikling af toldforbindelserne, da det umiddelbart påvirker de erhvervsdrivende, speditørerne og passagererne · udvikling i Ukraine af et system med autoriserede økonomiske operatører for at lette samhandlen og sikre gensidig anerkendelse; EU kan på anmodning yde hensigtsmæssig bistand. ii.) Risikostyring og bekæmpelsen af svig: · samarbejde om anvendelse af moderne toldkontrolteknikker baseret på navnlig selektiv risikobaseret kontrol, forenklede procedurer for frigivelse af varer og efterfølgende kontrol; lære hinandens risikostyringssystemer at kende ved at arrangere studieture eller workshopper · undersøge mulighederne for at oprette internationale mekanismer for samarbejde mellem myndigheder (herunder onlineplatforme) med henblik på udveksling af oplysninger, bl.a. om varer og køretøjer, i overensstemmelse med de relevante databeskyttelsesstandarder og -forskrifter inden for rammerne af arbejdsgrupper, der nedsættes mellem EU og dets østlige naboer · styrke dialogen om bekæmpelse af svig for at forebygge og bekæmpe ulovlig handel, herunder punktafgiftspligtige varer, navnlig cigaretter, som kan omfatte udveksling af praktiske erfaringer og tilrettelæggelse af fælles foranstaltninger. iii.) Investering i modernisering af toldvæsenet: · på Ukraines anmodning og med støtte fra EU udarbejde og gennemføre en omfattende strategisk plan for toldadministrationen, herunder strukturer, procedurer, ressourcer, it-støtte og en plan for gennemførelsen; EU's moderniserede retningslinjer på toldområdet kan anvendes som benchmark · yderligere udvikle Ukraines toldlovgivning og gennemførelsesbestemmelserne hertil i overensstemmelse med de internationale instrumenter og standarder, der gælder på området told og handel, herunder dem, EU, Verdenstoldorganisationen, WTO og FN har udformet · samarbejde om gennemførelsen af et ajourført harmoniseret system med henblik på at vedtage den kombinerede nomenklatur og sikre en ordentlig og sammenhængende klassifikation af varer · sikre de højeste standarder for integritet i toldvæsenet, navnlig ved grænsen, med anvendelse af foranstaltninger, der afspejler principperne i WCO's Arushaerklæring · samarbejde om yderligere at udvikle procedurerne for toldværdiansættelse og praksis i forbindelse hermed for at gøre dem mere gennemsigtige og effektive, bl.a. ved udveksling af bedste praksis om gennemførelse af WTO-standarder · træffe alle nødvendige skridt inden for parternes kompetence for at gøre det lettere for Ukraine at deltage i både arbejdsgruppen EU-EFTA og EU/EFTA-arbejdsgruppen og Gruppen vedrørende Elektronisk Told og NCTS · med støtte fra EU og på anmodning af Ukraine udforme og gennemføre en omfattende strategisk plan for toldvæsenet for at tilpasse dets transitregler, operationelle procedurer og it-system til EU/EFTA-konventionerne om en fælles forsendelsesprocedure og om forenkling af formaliteterne i samhandelen med henblik på at sikre Ukraines fremtidige deltagelse i disse konventioner og i det fælles transitsystem på Ukraines initiativ; sikre relevant bistand til eller indgå samarbejdsprojekter med det ukrainske toldvæsen om anvendelse af fælles transit og NCTS-systemet · under hensyntagen til de finansielle restriktioner i ukrainsk lovgivning sikre de ukrainske toldeksperters ad hoc-deltagelse i EU's Told 2020-program (forordning (EU) nr. 1294/2013), som kræver ændringer af den nationale lovgivning som næste trin, indgåelse af en bilateral aftale om regelmæssig deltagelse i programmet, når Ukraines relevante lovgivning og administrative metoder er blevet tilstrækkeligt tilnærmet EU's. iv.) Oprindelsesregler: Parterne vil samarbejde om at forberede en ordentlig gennemførelse af de oprindelsesregler, der skal finde anvendelse mellem parterne, navnlig ved: · på Ukraines initiativ at yde relevant bistand til de ukrainske toldmyndigheder i form af studiebesøg eller workshopper om anvendelsen af oprindelsesreglerne · at støtte Ukraine med forberedelsen af en omfattende analyse vedrørende den fremtidige tiltrædelse af konventionen om pan-Euro-Middelhavsregler om oprindelse, som ved udvidelse af kumulationsområdet vil give ukrainske økonomiske operatører nye fordele · at overføre ansvaret for at udstede EUR 1-certifikater fra det ukrainske handelskammer til de ukrainske toldmyndigheder · at udvikle en mekanisme, der skal sikre en effektiv anvendelse af oprindelsesreglerne for importerede varer fra den midlertidigt besatte Krimhalvø · at udveksle bedste praksis mellem toldmyndighederne om indrømmelse af status som godkendt eksportør. 5.10 Handel og bæredygtig udvikling Parterne vil indlede en dialog om de emner, der er omfattet af kapitlet om handel og bæredygtig udvikling i associeringsaftalen. 5.11 Gennemsigtighed i lovbestemmelser Parterne vil være særligt opmærksomme på at samarbejde om følgende: · sikre, at generelle foranstaltninger, herunder interne bestemmelser om gennemførelsen af reguleringspolitikken på de områder, der er omfattet af bestemmelserne i afsnittet om handel og handelsrelaterede forhold i associeringsaftalen, overholder princippet om gennemsigtighed · oprette et kontaktpunkt og en mekanisme til behandling af anmodninger fra alle berørte personer om en hvilken som helst gyldig eller foreslået generel foranstaltning og om praksis i forbindelse med gennemførelsen af sådanne foranstaltninger, som kan påvirke forhold, der er omfattet af aftalen. 5.12 Handel og reguleringssamarbejde Parterne vil lægge særlig vægt på samarbejdet om at sikre en yderligere harmonisering af Ukraines lovgivning med EU-retten på følgende områder: · reklamer om fjernsalg · sikkerheden ved fødevarer og informering af forbrugerne om varernes egenskaber · gennemførelse af EU's budgetmæssige støtteprogram på området fjernelse af tekniske handelshindringer. 6. Energisamarbejde, herunder om nukleare spørgsmål På grundlag af den fortsatte gennemførelse af aftalememorandummet mellem EU og Ukraine om energisamarbejde og ved forberedelsen af gennemførelsen af EU-retten, jf. de relevante bilag til associeringsaftalen, og Ukraines forpligtelser som kontraherende part i traktaten om energifællesskabet samt i overensstemmelse med de relevante multilaterale aftaler vil parterne lægge særlig vægt på at samarbejde om følgende: 6.1 Integration af energimarkederne · vedtage en ny energistrategi og en handlingsplan for gennemførelsen heraf · gennemføre den tredje energipakke i henhold til forpligtelserne i traktaten om energifællesskabet · sikre en styrkelse af kapaciteten i den nationale reguleringskommission for energi og offentlige forsyninger og dens uafhængighed · fortsætte reformen af eltaksterne og prisfastsættelsen på gas samt foranstaltninger, der sikrer fuld betaling for levering af el og gas · i tæt samarbejde med internationale finansielle institutioner fortsætte med at arbejde hen imod en fuldstændig gennemførelse af den fælles erklæring af 23. marts 2009 fra investeringskonferencen om rehabilitering og modernisering af det ukrainske gastransitnet, navnlig reformen af gassektoren og omstruktureringen af det statsejede Naftogaz · samarbejde effektivt om gennemførelsen af feasibilityundersøgelsen om integration af Ukraines samlede elsystem i unionen af centraleuropæiske elnet i overensstemmelse med ENTSO-E's (det europæiske net af elektricitetstransmissionssystemoperatører) krav og i fællesskab analysere udgifter og fordele ved en sådan integration i forhold til mulige alternativer til fuld synkronisering · yde EU-ekspertbistand ved udarbejdelsen af den lovgivning, der er nødvendig for, at Ukraine kan opfylde sine forpligtelser i medfør af traktaten om energifællesskabet. 6.2 Energiforsyningssikkerhed · vedtage og gennemføre de foranstaltninger, der blev indkredset i den statslige handlingsplan for det nationale energiberedskab · gennemføre de henstillinger, der blev fremsat i EU's stresstestrapport fra oktober 2014 · udarbejde og gennemføre afgørelsen om strategiske olielagre · støtte Ukraine med styrkelsen af dets energisikkerhed. 6.3 Energieffektivitet, vedvarende energi og miljøaspekter · gennemføre EU-direktiverne på området energieffektivitet og vedvarende energikilder i medfør af traktaten om energifællesskabet og Energifællesskabets Ministerråds afgørelser · ved udgangen af 2015 indføre og vedtage en national plan til mindskelse af emissioner og samarbejde om en hurtig gennemførelse af planen med henblik på at opfylde forpligtelserne i medfør af traktaten om energifællesskabet og de respektive EU-mål. 6.4 Reform af kulsektoren · gennemføre henstillingerne i programmet om reform af kulsektoren med henblik på at udfase støtten til statsejede minesektorer, som vejer tungt på statsbudgettet, samtidig med at de sikkerheds- og miljømæssige standarder forbedres, og der tages hensyn til de sociale aspekter. 6.5 Nuklear sikkerhed Parterne vil forsat samarbejde om: · projekter vedrørende dekommissionering af Chernobyl-atomkraftanlægget og reaktorindkapslingsplanen med henblik på igen at gøre Chernobylområdet til et miljømæssigt sikkert område efter ulykken, som ødelagde den fjerde kraftenhed (inden for rammerne af den internationale fond, der forvaltes af EBRD). · projekter under instrumentet for samarbejde om sikkerhed på det nukleare område med støtte til navnlig de nukleare tilsynsmyndigheder og håndteringen af nukleart affald · gennemførelsen af foranstaltninger i overensstemmelse med den nationale handlingsplan baseret på resultaterne af stresstestene, som blev udviklet efter stresstestene på ukrainske atomkraftanlæg, og som indeholder henstillingerne fra Ensreg. 7. Andre sektorspørgsmål 7.1 Offentlig intern finanskontrol og ekstern revision og kontrol Parterne vil samarbejde med det formål at sikre udviklingen af offentlig intern finanskontrol og ekstern revision ved at: · sikre yderligere forbedring af det interne kontrolsystem, herunder operationel uafhængig intern revision, blandt statslige myndigheder gennem tilpasning til almindeligt anerkendte internationale standarder og metoder og EU's bedste praksis · sikre, at den øverste revisionsinstitution (revisionskammeret) anvender de internationalt anerkendte standarder for ekstern revision (Den Internationale Organisation af Øverste Revisionsmyndigheder) · sikre et effektivt samarbejde med de relevante EU-institutioner og -organer ved kontrol og inspektion på stedet i forbindelse med forvaltning af og kontrol med EU-midler, der skal bevilges i overensstemmelse med de relevante regler og procedurer. 7.2 Beskatning Øge og styrke samarbejdet om at forbedre og udvikle Ukraines skattesystem og -forvaltning på grundlag af internationale og europæiske standarder, herunder forberedelse til gradvis tilnærmelse til den skattestruktur, der er fastsat i EU-retten, jf. det relevante bilag til associeringsaftalen, navnlig ved at: · forbedre og forenkle skattelovgivningen · forbedre det internationale skattesamarbejde for at sikre en bedre forvaltningspraksis på skatteområdet, jf. associeringsaftalen; i forbindelse med en fair konkurrence på skatteområdet tage hensyn til principperne i EU's adfærdskodeks for erhvervsbeskatning · forbedre skatteforvaltningens kapacitet, navnlig ved at tilstræbe et mere målrettet, risikobaseret system til skattekontrol og -revision · gennemføre en bæredygtig og hurtig løsning på efterslæbet i forbindelse med momsrefusion · træffe foranstaltninger til at harmonisere politikker for bekæmpelse af svig og smugling af afgiftsbelagte varer 7.3 Statistikker · forberede gennemførelsen af EU's statistiske kompendium, der er knyttet som bilag til associeringsaftalen · forbedre SSSU's koordinerende rolle i forbindelse med det nationale statistiske system ved en hensigtsmæssig og udtrykkelig afspejling heraf i statistisk lovgivning, ved indgåelse af et aftalememorandum med de vigtigste leverandører af (statslige) officielle statistikker og iværksættelse af forberedelsen af et koordineret statistisk arbejdsprogram, der indeholder alle officielle statistikker · styrke SSSU's professionelle uafhængighed i overensstemmelse med adfærdskodeksen for europæiske statistikker · sørge for, at Ukraines lov om statistik bliver bragt i overensstemmelse med de europæiske krav med hensyn til oprettelsen af et nationalt statistisk råd og gennemførelsen af adfærdskodeksen for europæiske statistikker · forbedre formidlingen af officielle (statslige) statistikker, herunder hensigtsmæssige metadata til alle brugere, også staten, civilsamfundet, erhvervslivet, medierne og andre, ved hjælp af moderne og integrerede formidlingsredskaber, navnlig websteder og brugervenlige databaser m.m. · øge kvaliteten af de officielle (statslige) statistikker i samarbejde med andre leverandører af data og databrugere, udvikle og gennemføre en kvalitetssikringsramme, der omfatter udarbejdelse og offentliggørelse af kvalitetsrapporter. 7.4 Transport Parterne samarbejder om at støtte Ukraine med og forberede sig til gennemførelsen af EU-retten, jf. de relevante bilag til associeringsaftalen: i.) Transport: · i den nationale lovgivning sikre større konvergens med EU-retten på tværs af transportformer og øge de nationale myndigheders kapacitet til at gennemføre og håndhæve lovgivningen · fortsætte gennemførelsen af Ukraines nationale transportstrategi frem til 2020 · forberede og gennemføre reformer i undersektorer på transportområdet (jernbaner, søveje og indre vandveje, vej- og lufttrafik) · forbedre person- og godstransporten, gøre transportstrømmene mellem Ukraine, EU og tredjelande mere flydende ved at fjerne administrative, tekniske, grænseovergangsrelaterede og andre hindringer, bl.a. dem, der vedrører planlægning, gennemførelse, drift og vedligeholdelse af transportinfrastrukturerne og forenkling af procedurerne for international handel · udvikle et nationalt modelleringssystem for transporttrafikstrømme og et program for gennemførelse af Ukraines nationale (prioriterede) transportnet, der er i overensstemmelse med det østlige partnerskabs transportinfrastrukturnet, og udvikle en pipeline af modne projekter · udvikle intermodale og multimodale tjenester ved hjælp af et effektivt logistiksystem og muliggøre løsninger vedrørende interoperabiliteten mellem de forskellige sporvidder og andre tekniske standarder · ajourføre den nationale strategi og det nationale program for forbedring af trafiksikkerheden og fortsætte gennemførelsen af foranstaltninger. ii.) Luftfart: · undertegne den fælles luftfartsaftale i løbet af 2015 og indgå den rettidigt · fortsætte aktiviteterne med at tilpasse Ukraines lovgivning på luftfartsområdet med EU-lovgivningen · gennemføre EU's krav og standarder på luftfartsområdet på grundlag af den fælles luftfartsaftale efter undertegnelsen heraf i 2015 og styrkelse af luftfartsmyndighedernes administrative kapacitet · opretholde og yderligere udvikle samarbejdet med EASA om luftfartssikkerhedsspørgsmål i EU, herunder spørgsmål om konvergensen mellem Ukraines luftdygtighedsbevissystem og EU's. 7.5 Miljø og klimaændringer Parterne samarbejder om at støtte Ukraine med og forberede sig til gennemførelsen af EU-retten, jf. de relevante bilag til associeringsaftalen: · gennemføre de primære mål (strategi) i den nationale miljøstrategi i Ukraine for perioden frem til 2020 og den nationale miljøhandlingsplan for 2011-2015 · øge den administrative kapacitet på nationalt, regionalt og lokalt plan, bl.a. ved at udvikle en effektiv tilsyns- og håndhævelseskapacitet · yderligere udvikle og gennemføre Ukraines lovgivning, strategier og planer på miljøområdet, navnlig vedrørende vurdering af miljøvirkninger, strategisk miljøvurdering, adgang til miljøoplysninger og offentlig deltagelse, navnlig i tilknytning til Espookonventionen og Århuskonventionen · lukke det lovgivningsmæssige hul i den nationale lovgivning og udforme nationale gennemførelsesforskrifter i overensstemmelse med de multilaterale miljøaftaler, som Ukraine og EU har undertegnet og ratificeret · styrke dialogen i den fælles arbejdsgruppe EU-Ukraine vedrørende klimaændringer om at bidrage til og undertegne en ny global aftale om klimaændringer og om udvikling og gennemførelse af en politik om klimaændringer, navnlig ved hjælp af en national emissionshandelsordning og en handlingsplan med langsigtede foranstaltninger for at afbøde klimaændringerne og tilpasse sig til dem · fremme en bæredygtig udvikling og gøre økonomien grønnere, bl.a. ved at gennemføre foranstaltninger vedrørende affaldsforvaltning og grønne offentlige indkøb og indføre ressourceeffektive principper og løsninger · udvikle nettet af beskyttede områder i Ukraine på grundlag af principperne i Natura 2000-nettet · forbedre effektiviteten af foranstaltningerne til beskyttelse af ozonlaget og af miljøet ved at mindske emissionerne af fluorholdige drivhusgasser · arbejde sammen om at gennemføre køreplanen med henblik på at nå årtusindudviklingsmålene på vandområdet og målene for en integreret vandressourceforvaltning ved hjælp af en national politisk dialog inden for rammerne af EU's vandinitiativ og understøttet af tilnærmelsen til og gennemførelsen af EU-retten på vandområdet · fremme gennemførelsen af Bucharestkonventionen og protokollerne hertil, bl.a. samarbejdet med kyststaterne om gennemførelsen af havstrategirammedirektivet og samarbejde med parterne i denne konvention om at fremme EU's tiltrædelse af konventionen · arbejde på at oprette et fælles miljøinformationssystem inden for rammerne af det østlige partnerskab · fortsætte det tætte samarbejde med det regionale miljøcenter for Central- og Østeuropa, navnlig det respektive arbejde om oprettelse af et kontor i Ukraine under det regionale miljøcenter, bl.a. med henblik på at øge miljø­bevidstheden og fremme civilsamfundets rolle i forbindelse med miljøspørgsmål. 7.6 Civilbeskyttelse Parterne vil samarbejde om at støtte Ukraine med at: · styrke dialogen og øge kapaciteten til at forebygge, forberede sig på og reagere på naturkatastrofer og menneskeskabte katastrofer og gennemføre den administrative ordning om samarbejde på civilbeskyttelsesområdet mellem Ukraine og Europa-Kommissionen ved at udarbejde og gennemføre halvårlige arbejdsplaner · komme videre med udviklingen af en landsdækkende katastroferisikovurdering og -kortlægning og fremme udvidelsen af de europæiske systemer for tidlig varsling og tilsynsredskaber til at omfatte Ukraine · arbejde hen imod udviklingen af en strategi for mindskelse af industrielle risici og forebyggelse af menneskeskabte katastrofer og udnytte mulighederne for finansiering med henblik på gennemførelse af strategien · komme videre med gennemførelsen af Hyogohandlingsplanen for opbygning af nationers og lokalsamfunds modstandsdygtighed over for katastrofer. 7.7 Industri- og virksomhedspolitik Parterne vil udvikle og styrke deres samarbejde om industri- og virksomhedspolitik og derved forbedre erhvervsklimaet for alle erhvervsdrivende, især for små og mellemstore virksomheder (SMV'er). Parterne vil samarbejde om gennemførelsen af en politik for små og mellemstore virksomheder baseret på de ti principper i "Small Business Act" for Europa (SBA) og bedste praksis i EU og opretholde en regelmæssig dialog om industri- og erhvervspolitikken, navnlig ved at: · indlede en målrettet bilateral dialog om små og mellemstore virksomheder med inddragelse af repræsentanter for både staten og erhvervsorganisationer for at udveksle bedste praksis med henblik på at tilpasse Ukraines politikker til EU-retten samt strømline de SMV-venlige politikker i nyere ukrainsk lovgivning ved at anvende princippet om at "tænke småt først" og SMV-testen; deltagelsen i EU-programmer skal også drøftes i forbindelse med dialogen. Inden for rammerne af SMV-panelet for det østlige partnerskab vil parterne desuden: · samarbejde om at sikre gennemførelsen af henstillingerne i den første SBA-vurdering "SME Policy Index: Eastern Partner Countries 2012 – Progress in the Implementation of the Small Business Act for Europe", der gennemføres af OECD i samarbejde med Europa-Kommissionen, Det Europæiske Erhvervsuddannelsesinstitut og EBRD · samarbejde om anden runde af SBA-vurderingen og anvende vurderingsprocessen som en mulighed for at fremhæve den vigtige rolle, SMV'er spiller for at forbedre erhvervsklimaet i Ukraine · fortsætte deres samarbejde inden for rammerne af SBA-vurderingens gennemførelsesprojekt (det østlige partnerskabs strategier for SMV'ers konkurrenceevne, fase II) for at forbedre erhvervsklimaet i Ukraine · fortsætte samarbejdet om at lette Ukraines deltagelse i programmet for virksomheders konkurrenceevne og SMV'er (Cosme). 7.8 Selskabsret, virksomhedsledelse samt regnskabs- og revisionsvæsen Parterne vil øge deres samarbejde på alle områder inden for selskabsret, virksomhedsledelse og regnskabs- og revisionsvæsen gennem udveksling af erfaringer og oplysninger om deres bedste praksis og nuværende reguleringsramme, navnlig: · forberede gennemførelsen af EU-retten, jf. de relevante bilag i associeringsaftalen, gennem en gradvis tilnærmelse af Ukraines selskabsret til EU's selskabsret · udvikle relevante statslige institutioners administrative kapacitet · forbedre den måde, selskabsretten fungerer på ved løbende at evaluere den, modernisere den relevante lovgivning og anvendelsen heraf, herunder navnlig aktieselskabsloven · forenkle regler og procedurer for registrering af juridiske personer, herunder selskaber, og fysiske personer, herunder erhvervsdrivende, i forbindelse med etablering og afvikling af virksomheder · videreudvikle politikken for virksomhedsledelse og fremme overholdelsen af kodeksen for virksomhedsledelse i overensstemmelse med internationale standarder og en gradvis tilnærmelse til EU-reglerne og -henstillingerne på dette område · indføre relevante internationale revisionsstandarder på nationalt plan · fremme anvendelsen af internationale regnskabsstandarder i alle børsnoterede virksomheder på nationalt plan, navnlig ved at indføre en mekanisme med henblik herpå. 7.9 Finansielle tjenester Parterne vil: · forberede gennemførelsen af EU-retten på de relevante områder inden for finansielle tjenesteydelser som fastsat i associeringsaftalen ved at foretage en gradvis og progressiv tilnærmelse på grundlag af en ajourført liste over gældende lovgivning, inden de relevante bilag til associeringsaftalen officielt kan ajourføres · samarbejde om at sikre en effektiv gennemførelse af en forsigtighedsbaseret regelramme og tilsyn svarende til det, der findes i EU for de finansielle markeder og aktiviteter · samarbejde om at forbedre tilsynsmyndighedernes kapacitet i overensstemmelse med internationalt anerkendte standarder · fremme samarbejdet mellem tilsynsmyndigheder i Ukraine og EU, navnlig vedrørende udveksling og offentliggørelse af oplysninger · udarbejde national lovgivning om forebyggelse og bekæmpelse af hvidvaskning af penge og finansiering af terrorisme, især ved at gennemføre FATF-standarderne og den relevante EU-lovgivning om bekæmpelse af hvidvaskning af penge og finansiering af terrorisme; · fortsætte tilrettelæggelsen af fælles seminarer, konferencer, uddannelseskurser, workshopper og studiebesøg om bekæmpelse af hvidvaskning af penge og finansiering af terrorisme samt invitere ukrainske eksperter til relevante arrangementer i EU. 7.10 Informationssamfundet Parterne samarbejder om at støtte Ukraine med og forberede sig til gennemførelsen af EU-retten, jf. de relevante bilag til associeringsaftalen, navnlig ved at: · Ukraine arbejder videre med at tilnærme lovgivningen om elektronisk kommunikation til EU-retten · styrke den nationale kommunikationstilsynsmyndigheds uafhængighed og administrative kapacitet for at sikre dens evne til at træffe passende tilsynsforanstaltninger og håndhæve sine egne afgørelser og alle gældende forskrifter og for at sikre loyal konkurrence på markederne · i overensstemmelse med EU-standarderne udvikle og gennemføre de nationale strategier for informationssamfundet/de digitale markeder og udarbejde hensigtsmæssig lovgivning, bl.a. fremme af adgangen til bredbånd, styrkelse af netsikkerheden og fremme af brugen af informations- og kommunikationsteknologi til at skabe vækst og job i økonomien. 7.11 Turisme Parterne vil indlede en regelmæssig dialog om de emner, der er omfattet af kapitlet om turisme i associeringsaftalen. Inden for rammerne af Ukraines deltagelse i programmet for virksomheders konkurrenceevne og SMV'er (Cosme) vil der også blive gennemført særlige foranstaltninger vedrørende turisme, idet der fokuseres på at øge konkurrenceevnen og en bæredygtig vækst i sektoren. 7.12 Landbrug og udvikling af landdistrikterne Parterne samarbejder om at støtte Ukraine med og forberede sig til gennemførelsen af EU-retten, jf. de relevante bilag til associeringsaftalen, navnlig gennem øgede aktiviteter inden for rammerne af den etablerede landbrugsdialog, navnlig ved at: · udvikle og gennemføre en ny handlingsplan, der tager sigte på at tilnærme sektoren til EU's politikker og lovgivning på landbrugs- og landdistriktsudviklingsområdet · fremme udviklingen af et åbent og gennemsigtigt marked for handel med landbrugsarealer for at øge produktiviteten og forbedre stabiliteten i investeringsklimaet · øge samarbejdet om videnskabelige studier og udveksling af bedste praksis for brugen af bioteknologi i landbruget · uddannelse af central- og lokaladministrationen i nye politikmodeller for udvikling af landdistrikterne med henblik på yderligere gennemførelse af programmer for landbosamfund · udveksle bedste praksis vedrørende fornyelse og bevarelse af naturressourcer for at sikre en effektiv og bæredygtig landbrugsproduktion af høj kvalitet · udveksle bedste praksis om bæredygtig landbrugsproduktion og vedvarende energiressourcer og anvendelsen heraf, også i landbruget · se nærmere på EU's erfaringer med overgangen til at yde direkte støtte til landmænd · forbedre konkurrenceevnen i landbrugsproduktionen, herunder ved at samarbejde om gennemførelsen af kvalitetsordninger. 7.13 Fiskeri og havpolitik · styrke samarbejdet og indsatsen for at skabe et bæredygtigt fiskeri i Sortehavet inden for både bilaterale og multilaterale rammer og ud fra en økosystembaseret tilgang til fiskeriforvaltning · øge det videnskabelige og tekniske samarbejde med henblik på at sikre kapaciteten til at overvåge fiskeriet og vurdere havenes ressourcer og havmiljøets tilstand · fremme en integreret strategi for maritime anliggender og sikre udvekslingen af bedste praksis ved at styrke den bilaterale dialog og indkredse områder af fælles interesse og gavn for det fremtidige samarbejde omkring Sortehavet i forbindelse med EU's integrerede havpolitik (strategien for blå vækst). 7.14 Videnskab, teknologi og innovationer Parterne vil samarbejde om at: · styrke samarbejdet om forskning og innovation, navnlig ved at sikre en effektiv associering af Ukraine i Horisont 2020-programmet og en mulig associering i Euratom-programmet ved at supplere det og øge den institutionelle støtte i forbindelse med en sådan programassociering for at maksimere virkningerne · sikre udveksling af bedste praksis vedrørende tilrettelæggelsen og gennemførelsen af forsknings- og innovationspolitikker samt forvaltning og evaluering af tilknyttede programmer og flagskibsinitiativer · støtte styrkelsen af Ukraines kapacitet på forsknings- og innovationsområdet, navnlig ved at forbedre rammebetingelserne for at lette partnerskaber mellem forskere og erhvervslivet og udnyttelse på markedet af forskningsresultater · intensivere gennemførelsen af bestemmelserne i aftalen om videnskabeligt og teknologisk samarbejde mellem Ukraine og EU. 7.15 Rumforskning Parterne vil samarbejde om de spørgsmål, der er omfattet af kapitlet om rumforskning i associeringsaftalen, herunder deltagelse i udvidelsen af Egnos-projektet og Horisont 2020-rammeprogrammet. 7.16 Forbrugerbeskyttelse Med henblik på forberedelse af gennemførelsen af EU-retten, jf. de relevante bilag i associeringsaftalen, vil parterne samarbejde om at: · udveksle oplysninger og indlede en dialog om forbrugerbeskyttelse; parterne kan udnytte muligheden for yderligere at samarbejde om emner af fælles interesse · fremme forbrugernes indflydelse · øge den administrative kapacitet til at håndhæve forbrugerbeskyttelsen i Ukraine, navnlig gennem uddannelse og teknisk bistand inden for rammerne af Taiex-programmet for den ukrainske offentlige forvaltning, herunder domstolene, de lovgivende myndigheder og civilsamfundsorganisationer, om inkorporeringen af EU-retten og efterfølgende gennemførelse og håndhævelse heraf. 7.17 Socialt samarbejde Parterne samarbejder for at: · forberede gennemførelsen af EU-retten på områderne ligestilling mellem mænd og kvinder, bekæmpelse af forskelsbehandling, arbejdsmiljø, arbejdsret og arbejdsforhold, jf. de relevante bilag til associeringsaftalen, navnlig: – styrke den administrative og retshåndhævende kapacitet på arbejdsmiljøområdet, inden for arbejdsret, arbejdstilsynet og navnlig de statslige organer, der tager sig af arbejdsmiljøspørgsmål og offentlige instanser, der er ansvarlige for arbejdssikkerheden – øge de praktiske foranstaltninger på ligestillingsområdet med henblik på at mindske lønforskellen mellem kønnene samt på området bekæmpelse af forskelsbehandling – lære af bedste praksis og erfaringerne med en effektiv offentlig forvaltning på arbejdsmiljøområdet · udvikle en strategisk tilgang til beskæftigelse med henblik på at sikre følgende: – i højere grad matche kvalifikationer og job på det ukrainske arbejdsmarked og sikre effektiviteten heraf – øge kapaciteten hos de myndigheder, der er ansvarlige for beskæftigelsespolitikken, herunder den offentlige arbejdsformidling – fremme anstændigt arbejde og sikre, at uformel beskæftigelse bliver formel beskæftigelse samt gennemføre landeprogrammerne mellem ILO og Ukraine om anstændigt arbejde – fremme bekæmpelse af forskelsbehandling og sikring af lige muligheder, navnlig for handicappede personer, især på beskæftigelsesområdet · udveksle bedste praksis om forbedring af effektiviteten af den sociale beskyttelse med henblik på at styrke såvel dens opfyldelse af de samfundsmæssige behov som dens finansielle holdbarhed og i væsentlig grad mindske antallet af fattige og udsatte personer · fremme både to- og trepartsdialogen på arbejdsmarkedet og arbejdsmarkedsparternes kapacitetsopbygning, bl.a. inden for rammerne af Taiex · fremme indgåelsen af aftaler mellem Ukraine og EU-medlemsstater om koordinering af den sociale sikkerhed for arbejdstagere, der er ukrainske statsborgere, og som arbejder lovligt i EU-medlemsstaterne · udveksle bedste praksis med hensyn til levering af sociale ydelser med henblik på at fremme synergierne mellem offentlige og private partnere i denne sektor i Ukraine. 7.18 Folkesundhed Parterne vil samarbejde om at: · gennemføre reformen af sundhedssektoren · øge kapaciteten inden for sundhedsforvaltning, navnlig på folkesundheds­området · forberede gennemførelsen af EU-retten på sundhedsområdet, jf. navnlig de relevante bilag i associeringsaftalen, bl.a. vedrørende tobak, blod, væv og celler samt overførbare sygdomme · forebygge ikke-overførbare sygdomme ved hjælp af sundhedsundervisning og fremme af en sund livsstil og ved hjælp af foranstaltninger vedrørende de vigtigste sundhedsdeterminanter og -problemer såsom mødres og børns sundhed, mental sundhed, afhængighed af alkohol, narkotika og tobak samt ved at styrke civilsamfundets involvering · forebygge og kontrollere overførbare sygdomme, navnlig hiv/aids, tuberkulose, seksuelt overførte infektioner og hepatitis C og B, bl.a. gennem samarbejde med Det Europæiske Center for Forebyggelse af og Kontrol med Sygdomme · gradvis udvikle en politik og regelmæssig dialog om lægemidler · udveksle viden om bedste praksis i forbindelse med risikofaktorer såsom tobaksrygning og passiv rygning ved hjælp af gennemførelsen af rammekonventionen om tobakskontrol · opbygge kapacitet på tværs af grænserne over for sundhedstrusler ved at gennemføre internationale sundhedsregulativer, herunder udvikling af beredskabs- og indsatsplanlægningen samt uddannelse · deltage i EU's folkesundhedsrelaterede net og arbejdsgrupper såsom hiv/aids-tænketanken og hiv/aids-civilsamfundsforummet · indføre innovationer på folkesundhedsområdet og fremme e-sundhedsydelser. 7.19 Almen uddannelse, erhvervsuddannelse og ungdomsanliggender Parterne vil samarbejde om at: · støtte reformen og moderniseringen af de videregående uddannelser, navnlig gennemførelsen af den nye lov om videregående uddannelser med henblik på yderligere integration i det europæiske område for videregående uddannelse · udføre fælles arbejde og foretage udvekslinger vedrørende kvalitetssikring med henblik på at fremme anvendelsen af de internationale evalueringskriterier og overvågningspraksis, om udvikling af selvbestemmelse på universiteterne og om professionalisering af forvaltningen af de videregående uddannelser · øge bevidstheden om og fremme Ukraines deltagelse i EU-programmer på uddannelsesområdet såsom Erasmus+ og Marie Sklodowska Curie om forskeruddannelse og -mobilitet · arbejde hen imod gensidig akademisk og faglig anerkendelse af kvalifikationer og eksamensbeviser · udføre fælles arbejde og foretage udvekslinger med henblik på at indføre en national referenceramme for kvalifikationer og tilpasse den yderligere til den europæiske referenceramme for kvalifikationer · udføre fælles arbejde og foretage udvekslinger med henblik på i højere grad at bringe Ukraines erhvervsuddannelsessystem på linje med moderniseringen af EU's erhvervsuddannelsesstrukturer, hvilket søges opnået gennem Københavnsprocessen og instrumenter såsom den europæiske referenceramme for kvalifikationer (EQF), det europæiske meritoverførselssystem for erhvervsuddannelse (ECVET) og den europæiske referenceramme for kvalitetssikring af erhvervsuddannelserne (EQARF) · øge dialogen om de almindelige uddannelsessystemer, fjernundervisning og livslang uddannelse · øge de internationale udvekslinger og det internationale samarbejde på området uformel uddannelse for unge og ungdomsarbejdere som et middel til at fremme unges deltagelse i det demokratiske liv og på arbejdsmarkedet, ungdomsorganisationers kapacitet og dialog om ungdomspolitikken, bl.a. via EU-programmerne på ungdomsområdet såsom Erasmus+. 7.20 Kultur · Parterne vil fremme gennemførelsen af UNESCO's konvention fra 2005 om beskyttelse og fremme af de kulturelle udtryksformers mangfoldighed · samarbejde om at udvikle en inklusiv kulturpolitik i Ukraine og om at bevare og værdsætte kultur- og naturarven · fremme ukrainske kulturelle aktørers deltagelse i kulturelle samarbejdsprogrammer og forberede Ukraines deltagelse i EU's program "Et Kreativt Europa" og kulturdelprogrammet. 7.21 Sport og fysisk aktivitet Parterne vil udveksle oplysninger og god praksis om følgende: fremme af sundhedsfremmende fysisk aktivitet, nationale kompetence- og kvalifikationssystemer i sportssektoren, integration af dårligt stillede grupper, bekæmpelse af doping og bekæmpelse af matchfixing. 7.22 Samarbejde i civilsamfundet Parterne vil samarbejde om gøre ukrainske civilsamfundsinstitutioner, herunder de nationale platforme for civilsamfundsforummet for det østlige partnerskab, bekendte med processen for konsolidering og dialog mellem arbejdsmarkedets parter i EU med henblik på yderligere at integrere civilsamfundet i den politiske proces i Ukraine. 7.23 Grænseoverskridende og regionalt samarbejde · gennemføre aftalememorandummet for indledning af en dialog om regionalpolitik og udvikling af det regionale samarbejde · styrke samarbejdet inden for rammerne af de regionale og tværnationale programmer mellem Ukraine og EU med henblik på at mindske ubalancerne i udviklingen i de relevante regioner og sikre deres velstand ved hjælp af: – etablering af langsigtede forbindelser mellem arbejdsmarkedsparter og økonomiske aktører på begge sider af de fælles grænser for derved at bidrage til at forbedre konkurrenceevnen i grænseområder – fælles aktiviteter til fremme af den sociale og økonomiske udvikling i grænseområder og integrere sådanne aktiviteter i udformningen af de langfristede regionale politikker · mindske virkningerne af grænsen som en fysisk barriere ved: – at skabe tætte kontakter mellem regionale og lokale myndigheder – at forbedre effektiviteten af grænseprocedurerne, herunder ved – yderligere at forbedre de nødvendige grænsestrukturer · styrke samarbejdet inden for rammerne af EU-strategien for Donauområdet (EUSDR), bl.a. gennem deltagelse i den politiske dialog o